Ne amea ɖe gblɔ be, yelɔ̃a Mawu, eye wòléa fu nɔvia la, aʋatsokala wònye; elabena amesi melɔ̃ nɔvia, si kpɔm wòle o la, aleke wòate ŋu alɔ̃ Mawu, si kpɔm mele o mahã?\nabe ablɔɖeviwo ene, eye menye abe amesiwo wɔa ablɔɖenyenye la ŋuti dɔ be, wòanye vɔɖinyenye ƒe nutsyɔnu la ene o, ke boŋ abe Mawu ƒe dɔlawo ene.\nElabena ne amea de bu bena, yenye nane, evɔ menye naneke o la, ye ŋutɔ ɖokui blem wòle.\nAlea wonona na amesiwo kalã ŋlɔ Mawu be la, eye ame vlowo ƒe mɔkpɔkpɔ ɖoa agu.\nKe wometsyɔ nu naneke dzi, si womele ɖeɖe ge ɖe go o, eye naneke mele ɣaɣla, si womele nyanya ge o.\nEɖo ŋu na wo bena: Yesaya gblɔe ɖi nyuie le mi alakpatɔwo ŋuti, abe alesi woŋlɔe ɖi ene bena: „Dukɔ sia le buyem kple nuyiwo; gake woƒe dzi te ɖa xaa tso gbɔnye.\nMikpɔ mia ɖokui dzi nyuie, ne miagawɔ miaƒe dzɔdzɔenyenyenu le amewo ƒe ŋku me, be woakpɔ o; ne menye nenem o la, fetua ɖeke meli na mi le mia Fofo, si le dziƒowo la, gbɔ o.\nElabena esi womenya Mawu ƒe dzɔdzɔenyenye o, eye wole didim bena, woatsɔ woawo ŋutɔ ƒe dzɔdzɔenyenye atu tsitre la, womebɔbɔ wo ɖokui ɖe Mawu ƒe dzɔdzɔenyenye la te o.\nWoʋua eme bena, yewonya Mawu, ke wotsɔ woƒe nuwɔnawo gbe nu le egbɔ; wonye ame nyɔŋuwo kple tosẽlawo kple amesiwo medze dɔ nyui wòwɔa ɖeke kura o.\n Baba na mi, agbalẽfialawo kple farisitɔwo, alakpatɔwo; elabena mieɖi yɔdo, siwo ŋuti wòsi akalo ɖo, eye wole dzedzem nyuie la, ke wo me yɔ fũ kple ame kukuwo ƒe ƒuwo kpakple ɖiƒoƒo katã. Nenema ke miawo hã miedzena ame dzɔdzɔewo le gota le amewo ƒe ŋku me; ke mia me yɔ taŋ kple alakpadada kpakple madzɔmadzɔnyenye.\n Mikpɔ mia ɖokui dzi nyuie le agbalẽfialawo ŋuti, amesiwo lɔ̃a tsatsa le awu ʋlayawo me kple gbeɖonamewo le ablɔwo me kple nɔƒe gbãtɔwo nɔnɔ le ƒuƒoƒewo kpakple kplɔ̃ta nɔnɔwo le nuɖuƒewo; amesiwo mia ahosiwo ƒe aƒewo, eye wodaa alakpa nɔa gbe ɖiɖiwo dom ɖa; amesiawo laxɔ fɔbubu sesẽtɔ awu.\n Ke mizu nyadziwɔlawo, eye menye nyasela, siwo blea wo ɖokui ɖeɖeko o! Elabena ne amea ɖe nye nyasela, eye menye edziwɔla o la, eyama ɖi ŋutsua ɖe, si kpɔ eƒe dzɔdzɔmeme le ahũhɔ̃e me.\n Ke ne míetsi nu do la, migato mo sigbe alakpatɔwo ene o; elabena wogblẽa mo na wo ɖokui, bena amewo nadze si wo abe amesiwo tsia nu dona la ene. Vavã mele egblɔm na mi bena: Woxɔ woƒe fetu yii xoxo. Ke wò la, ne èle nu tsim le dɔdɔm la, si ami ɖe ta, eye nafu mo, bena amewo nagadze si wò nutsitsidɔ o; negbe Fofowò, si le ɣaɣlaƒe la ko, eye Fofowò, si le nu kpɔm le ɣaɣlaƒe la, laɖo teƒe na wò.\n Menye amesiame, si le gbɔgblɔm nam bena: Aƒetɔ! Aƒetɔ! ayi ɖe dziƒofiaɖuƒe la me o, negbe amesi le Fofonye, si le dziƒowo la, ƒe lɔlɔ̃nu wɔm la koe. Ame geɖewo lagblɔ nam le ŋkeke ma dzi bena: Aƒetɔ! Aƒetɔ! Alo menye wò ŋkɔ dzi míegblɔ nya ɖe anyi le o ɖe, eye wò ŋkɔ dzi mienyã gbɔgbɔ vɔ̃wo do goe de o ɖe, eye wò ŋkɔ dzi miewɔ ŋusẽdɔ geɖewo le o ɖe? Ekema nye hã maʋu me na wo bena: Nyemenya mi kpɔ o, mi nu madzɔmadzɔ wɔlawo; mite ɖa le gbɔnye!\n Alakpatɔwo! Yesaya gblɔe ɖi nyuie le mia ŋuti bena: „Dukɔ sia le buyem kple nuyiwo; gake woƒe dzi te ɖa xaa tso gbɔnye. Eye dzodzro wole subɔyem hele nufiafia, siwo nye amewo ƒe sededewo la fiam.“\n Mikpɔ mia ɖokui dzi nyuie, ne miagawɔ miaƒe dzɔdzɔenyenyenu le amewo ƒe ŋku me, be woakpɔ o; ne menye nenem o la, fetua ɖeke meli na mi le mia Fofo, si le dziƒowo la, gbɔ o. Eyaŋuti ne ena nu ame la, megana kpẽ naɖi le ŋgɔwò, sigbe alesi alakpatɔwo wɔna le woƒe ƒuƒoƒewo kple ablɔwo me, bena amewo nakafu yewo la, ene o. Vava, mele egblɔm na mi bena: Woxɔ woƒe fetu yii xoxo. Ke wò la, ne èle nu nam ame la, megana wò miasi nanya nusi wò nuɖusi wɔna o, bena wò nunana nanɔ ɣaɣlaƒe, eye Fofowò, si le nu kpɔmle ɣaɣlaƒe la, laɖo teƒe na wò.\n Eyata taflatsedodoa ɖeke mele asiwò o, oo ame, amesi ke ƒomevi nènye le ʋɔnu drɔ̃m la! Elabena nusi ke netsɔna drɔ̃a ʋɔnu ame bubu la, eya ke netsɔna bua fɔ ɖokuiwò; elabena wò amesi le ʋɔnu drɔ̃m la, wò ŋutɔ èwɔa nu mawo ke. Ke mienyae bena, Mawu ƒe ʋɔnudɔdrɔ̃ le nyateƒe la nu va amesiwo wɔ nenem nusiawo la dzi. Ke, oo ame, si le ʋɔnu drɔ̃m amesiwo woa nenem nusiawo, eye wò ŋutɔ nèwɔa nu mawo ke la, ɖe nèsusuna bena, yeate ŋu asi le Mawu ƒe ʋɔnudɔdrɔ̃ la nu mahã? Alo ɖe nèdoa vlo Mawu ƒe dɔmenyonyo kple dzidodo kple dzigbɔgbɔ blewu ƒe agbɔsɔsɔ la, eye menyae bena, Mawu ƒe dɔmenyonyo kplɔa wò yina ɖe dzimetɔtrɔ me o mahã? Ke wò la, le wò dzi sesẽ, si metrɔ o la nu, nèƒo dziku nu ƒu ɖi na ɖokuiwò hena dziku ƒe ŋkeke kpakple Mawu ƒe ʋɔnudɔdrɔ̃ dzɔdzɔe ƒe ɖeɖefia la,\n Eyata miɖe ɖiƒoƒo katã kple vɔɖinyenye geɖe fũ la ɖi, eye mitsɔ dɔmefafa xɔ nya, si wodo ɖe mia me, si ate ŋu aɖe mia luʋɔwo la. Ke mizu nyadziwɔlawo, eye menye nyasela, siwo blea wo ɖokui ɖeɖeko o! Elabena ne amea ɖe nye nyasela, eye menye edziwɔla o la, eyama ɖi ŋutsua ɖe, si kpɔ eƒe dzɔdzɔmeme le ahũhɔ̃e me. Elabena ekpɔ eɖokui dze sii, eye wòdzo heyi, eye enumake la eŋlɔ alesi wòle la be. Ke amesi kpɔ se blibo, si nye ablɔɖese la me, eye wònɔ edzi la, eya menye nyasela, si ŋlɔa nu be o, ke boŋ dɔ ƒe wɔla, eye woayra eyama le eƒe nuwɔwɔ me. Ne amea de bua eɖokui bena, mawusubɔla yenye, eye medea ga eƒe ade o, ke wòblea eƒe dzi la, nenem me sia ƒe subɔsubɔ enye dzodzro.\n Migadɔ ʋɔnu, eye woagadrɔ̃ ʋɔnu mi o; migabu fɔ, eye woagabu fɔ mi o, miɖe asi le amewo ŋu, eye woaɖe asi le mia ŋu; mina, eye woana mi, dzidzenu nyui, si wote, eye woʋuʋu wògbã go la, woatsɔ aɖo miaƒe akɔ; elabena dzidzenu, si mietsɔ dzidze la, eya ke woatsɔ adzidze na miawo hã. Eye wòdo lo hã na wo bena: Ɖe ŋkuagbãtɔ ate ŋu akplɔ ŋkuagbãtɔa? Alo ɖe wo ame eve la katã madze do me o mahã? Nusrɔ̃la mewua eƒe nufiala o, ke amesiame, si wofia nui la, lanɔ abe eƒe nufiala ene. Ke nukaŋuti nèkpɔ ati fefee le nɔviwò ƒe ŋku me, eye mèdzea si atikpo, si le wò ŋutɔ wò ŋku me la o mahã? Aleke lawɔ nate ŋu agblɔ na nɔviwò bena: Nɔvinye, na mɔm, ne maɖe ati fefee, si le wò ŋku me, esi wò ŋutɔ mèkpɔ atikpo, si le wò ŋku me la o mahã? Alakpatɔ, ɖe atikpo la le wò ŋku me gbã, eye ekema nakpɔ nyuie be, naɖe ati fefee, si le nɔviwò ƒe ŋku me.\n Migadrɔ̃ ʋɔnu, ne woagadrɔ̃ ʋɔnu mi o. Elabena ʋɔnudɔdrɔ̃, si miedrɔ̃ la, eya ke woatso adrɔ̃ ʋɔnu mi; eye dzidzenu, si mietsɔ dzidze la, eya ke woatsɔ adzidze na miawo hã. Ke nuka wo nèkpɔa ati fefee, si ɖo nɔviwò ƒe ŋku me la, eye atikpo, si le wò ŋuta wò ŋku dzi la, medzea si eya o mahã? Alo aleke lawɔ nagblɔ na nɔviwò bena: Na mɔm, ne maɖe ali fefee la le wò ŋku me, eye kpɔ ɖa, atikpo le wò ŋutɔ wò ŋku dzi mahã? Alakpatɔ, ɖe atikpo la le wò ŋutɔ wò ŋku dzi gbã, hafi nakpɔ nyuie, alesi nawɔ aɖe ati fefee la le nɔviwò ƒe ŋku me. Migatsɔ nu kɔkɔe la na avũwo o, eye migatsɔ miaƒe dzonu nyuiwo hã ƒu gbe ɖe hawo ƒe ŋku me, ne woaganyã avuzi le wo dzi kple woƒe afɔwo, hafi agbugbɔ ava vuvu mi o.\n Vinyewo, meŋlɔ nusiawo ɖo ɖe mi, bene miagawɔ nuvɔ̃ o. Eye ne amea ɖe wɔ nuvɔ̃ la, nyaxɔɖakɔla le mia si le Fofoa gbɔ, eyae nye Yesu Kristo, dzɔdzɔetɔ la. Eye eya kee nye avuléle le miaƒe nuvɔ̃wo ŋuti; ke menye le mía to ŋuti ɖeɖeko o, ke boŋ le xexe blibo la katã hã tɔ ŋuti. Ne mielé eƒe seawo me ɖe asi la, eya míatsɔ adze sii bena, míenyae. Amesi ke gblɔ bena, yenyae, eye gake melé eƒe seawo me ɖe asi o la, aʋatsokala wònye, eye nyateƒe mele eme o. Amesi ke lé eƒe nya la me ɖe asi la, eya me Mawu ƒe lɔlɔ̃ zu blibo le vavã. Esia míatsɔ adze sii bena, miele eyama me. Amesi ke gblɔ bena, yenɔa eme la, ele nɛ be, wòazɔ abe alesi eya ŋutɔ hã zɔe ene.\n Amesi wɔa nuteƒe le nu suetɔ ke me la, enyea nuteƒewɔla le nu geɖewo hã me, eye amesi woa nu madzɔmadzɔ le nu suetɔ ke me la, enyea nu madzɔmadzɔ wola le nu geɖewo hã me. Eyaŋuti, ne miezu nuteƒewɔlawo le anyigbadzinu madzɔmadzɔwo me o la, ameka atso nyateƒenu ade mia si mahã? Eye ne míenye nuteƒewolawo le ame tutɔ ƒe nuwo me o la, ameka atso mia ŋutɔwo tɔ ana mi mahã? Dɔlaa ɖeke mate ŋu asubɔ aƒetɔ eve o; elabena ɖewo alé fu ɖeka, eye woalɔ̃ evelia, alo aku ɖe ɖeka ŋuti, eye wòado vlo evelia. Miate ŋu asubɔ Mawu kple anyigbadzinuwo o. Eye farisitɔwo, siwo nye galɔ̃lawo la, se nusiawo katã, eye woɖo hehe ɖe eta. Eye wògblɔ na wo bena: Miawoe nye amesiwo le afia tsom na mia ŋu tɔwo mia ɖokui le amewo ƒe ŋku me, gake Mawu nya miaƒe dziwo me; elabena nusi nye nu gã le amewo dome la, enye ŋunyɔnu le Mawu ƒe ŋku me.\n Nɔvinyewo, ne amea ɖe gblɔ be, xɔse le ye si, ke dɔwɔwɔwo mele esi o la, viɖe ka wònye mahã? Ɖe xɔse ma ate ŋu axɔe ɖe agbe mahã? Ne nɔviŋutsu alo nɔvinyɔnu le amama, eye gbesiagbe nuɖuɖu le wo hiãm, eye mia dome amea ɖe gblɔ na wo bena: Miheyi le ŋutifafa me, miƒu dzo, eye miɖu nu ɖi ƒo, gake miena nusiwo hiã ŋutilã o la, viɖe ka wònye mahã? Nenema ke xɔse hã, ne dɔwɔwɔwo mele eŋu o la, enye nu kuku le eɖokui me. Ke amea ɖe lagblɔ bena: Wò la xɔse le asiwò, eye nye la dɔwɔwɔwo le asinye. Fia wò xɔse dɔwɔwɔ manɔŋutɔ lam, eye nye hã mafia nye xɔse wò to nye dɔwɔwɔwo me. Wò la èxɔnɛ sena bena, Mawu ɖekae li; èwɔe nyuie; gbɔgbɔ vɔ̃wo hã xɔnɛ sena, eye wodzona nyanyanya. Ke, wò ame gbɔlo, ɖe nèle didim be, yeanyae bena, xɔse dɔwɔwɔ manɔŋutɔ la enye nu kuku mahã? Ɖe menye dɔwɔwɔwo wotsɔ tso afia na mía fofo Abraham, le esime wòtsɔ via Isak ɖo vɔsamlekpui dzi o mahã? Ekpɔ bena, xɔse wɔ dɔ kpe ɖe eƒe dɔwɔwɔwo ŋu, eye wotsɔ dɔwɔwɔwo wɔ xɔse la blibo. Eye ale wowu ŋɔŋlɔ, si gblɔ bena: „Abraham xɔ Mawu dzi se, eye wobui nɛ dzɔdzɔenyenye la“ nu enye esi, eye wòyɔe be Mawu xɔlɔ̃. Miekpɔ bena, wotsɔ dɔwɔwɔwo tso afia na ame, eye menye xɔse ɖeɖekoe o. Nenema ke Raxab, gbolo la hã, ɖe menye dɔwɔwɔwo wotsɔ tso afia nɛ, le esi wòxɔ ame dɔdɔwo, eye wòna woto mɔ bubu dzo la ŋuti o mahã? Elabena abe alesi ŋutilã gbɔgbɔ manɔmee nye nu kuku la, nenema ke xɔse dɔwɔwɔ manɔŋui hã nye nu kuku.


GBE BUBU Albanian Amharic Arabic Bengali Chichewa Croatian Czech Danish Dutch Estonian Eŋlisi Eʋegbe Finnish Franse Georgian German Gujarati Hiligaynon Hindi Hungarian Indonesian Italian Japanese Kannada Korean Latvian Lithuanian Marathi Norwegian Papiamento (Curaçao) Polish Portuguese Punjabi Romanian Russian Sepedi Setswana Slovak Slovenian Spanish Swahili Swedish Telugu Ukrainian Urdu\nLE ƑE 1967 me la, ɖekakpui eve aɖewo do go wo nɔewo le vome. Wotsɔ xɔ ɖeka na wo ame evea le Michigan ƒe Aɖaŋudɔsrɔ̃ Yunivɛsiti le United States. Dennis Sheets, si tso Lima, Ohio, amesi xɔ ƒe 18 ɣemaɣi, va be yeasrɔ̃ aveŋutinunya teti koe nye ema. Mark Ruge si xɔ ƒe 20 ya tso Buffalo, New York. Enɔ mɔdodo kple xɔtutu ŋuti ɖaŋu sɔsrɔ̃ ƒe ƒe etɔ̃lia me.\nƔemaɣi la, woƒe xɔlɔ̃dzedzea anya dze abe ɣeyiɣi kpui aɖe ko ƒe nu ene. Sɔhɛawo dometɔ aɖeke mewu yunivɛsitia dede nu o; wo dometɔ ɖesiaɖe lé eƒe mɔ tsɔ. Ƒe blaetɔ̃ kple edzivɔ va yi. Emegbe gbeɖeka le Dominican Republic la, ŋutsu eve siawo gava do go ŋkume kple ŋkume ake. Le mɔ aɖe nu la, nudogoɖenunu koŋue woƒe gododo wɔnuku sia nye. Gake nu bubu aɖe hã kpe ɖe eŋu. Nukae? Be míakpɔ ŋuɖoɖoa la, mina míalé ŋku ɖe wo dometɔ ɖesiaɖe ƒe agbenɔnɔ ƒe akpa vovovowo ŋu kpɔ.\nDennis Yi Aʋa\nDennis gbugbɔ va aƒe le eƒe kɔledzi dede ƒe ɖeka megbe. Emegbe le December 1967 me la, wozi edzi be wòawɔ asrafodɔ le United States ƒe Asrafowo dome, eye le June 1968 me la, woɖoe ɖe Vietnam. Afimae wòkpɔ aʋawɔwɔ ƒe ŋɔdzinuwo le. Esime wòwu eƒe asrafo dɔdasia nu le ƒe 1969 me la, egbugbɔ yi United States, eye wòva kpɔ dɔ aɖe le dɔwɔƒe gã aɖe me mlɔeba le Ohio azɔ. Gake eƒe dzi medze eme o.\nDennis gblɔ be: “Didi si nɔ menye tso ɖevime ke enye be maʋu ayi Alaska aɖanɔ agblekɔƒe aɖe me le agbledenyigba dzi. Eyata le ƒe 1971 me la, eya kple eƒe sukuxɔlɔ̃ aɖe dze mɔ ɖe taɖodzinu ma ta. Gake le esi wòava nɔ agblekɔƒe teƒe la, eva wɔa dɔ le dɔwɔƒe siwo ƒe fetu mesɔ gbɔ boo o me. Le ɣeyiɣi aɖe me la, eva zu avɔgbadɔmenɔla hewɔa dɔ na amesiwo dzɔa avewo ŋu be woakpɔ dzobinyawo gbɔ. Eɖo ge eye wògblẽ ɖa ɖi wòto ʋuyaa eye wòte gbe sesẽ nono.\nLe ƒe 1972 me la, Dennis dzo le Anchorage be yeava ɖu Mardi Gras zã si woɖuna le New Orleans, Louisiana. Le ema yome la, eva tu atixɔ sue aɖe ɖe aveme le Arkansas. Afimae wònɔ eye wòdoa kɔnkrit kple siminti na amewo. Le June 1973 me la, Dennis ɖi tsa le dukɔa me godoo be yeate ŋu akpɔ be tameɖoɖo aɖe le agbe ŋu hã.\nMark Ge Ðe Aʋamawɔmawɔ Taʋliha Me\nEsi Dennis dzo megbe la, Mark nɔ yunivɛsitia ɣeyiɣi kpui aɖe gake eva tso nya me be yemedi be yeava zu amesiwo le aʋawɔwɔ dzi dem dometɔ ɖeka o. Eyata egatrɔ yi Buffalo, afimae wòzu dɔnunɔla le gakpodɔwɔƒe aɖe ɣeyiɣi kpui aɖe. Ke hã esi mekpɔa dzidzɔ ɖe aʋawɔwɔ ŋu o ta la, edzudzɔ dɔa wɔwɔ heƒle dzokeke, eye wòzɔ gbememɔ yi San Francisco, California. Togbɔ be Dennis kple Mark menya ɣemaɣi o hã la, wo ame evea wonɔ San Francisco le ɣeyiɣi ɖeka ma me ɣeyiɣi kpui aɖe ko.\nAbe alesi wònɔ le Dennis gome ene la, Mark ɖo ge eye wògblẽ ɖa ɖi wòto ʋuyaa eye wòva nɔ gbe sesẽ nom. Gake eva ƒo eɖokui ɖe aʋamawɔmawɔ taʋliha aɖe me vevie, henɔ gome kpɔm le tsitretsiɖeŋunyawo gbɔgblɔ kple gbɔlɔlɔwo me. Nyagɔmekuha si woyɔna be FBI nɔ edim vevie, eyata etsɔ megbeŋkɔ vovovowo le ƒe ʋɛwo me be woagade dzesi ye o. Eva te amesiwo ƒe nudodowo kple nuwɔna tɔa ŋku ƒe agbe nɔm le San Francisco. Afimae Yehowa Ðasefo eve va do goe le eƒe ʋɔtru nu le ƒe 1970 me.\nMark gblɔ be: “Woanya susu be meɖe ɖetsɔleme fia, eyata wogatrɔ va. Nyemenɔ aƒeme o, gake wogblẽ Biblia si ƒe akpa le mumu kple agbalẽ etɔ̃ ɖi.” Gake Mark ƒo eɖokui ɖe dunyahehe ƒe aglãdzenuwɔna me vevie henɔ agbe ɖum eyata mete ŋu kpɔ ɣeyiɣi xlẽ agbalẽawo o. Azɔ hã FBI habɔbɔa nɔ edim vevie. Eyata egatsɔ megbeŋkɔ bubu, eye wòʋu yi Washington, D.C. Eƒe ahiãvi si ŋkɔe nye Kathi Yaniskivis, amesi wòdo go le yunivɛsiti la kpe ɖe eŋu le afima.\nMlɔeba le ƒe 1971 me la, FBI habɔbɔa ƒe asi va su Mark dzi. Habɔbɔa me tɔ eve kplɔ Mark de yameʋu me tso Washington, D.C., heɖoe ɖe New York eye wokpɔ egbɔ be eyi ɖe Toronto, Canada. Edze ƒã be FBI nyagɔmekuha la mebui be enye ŋɔdzi na dukɔa o; ɖeko wodi be wòadzo le dukɔa me. Le ƒe si kplɔe ɖo me la, eya kple Kathi woɖe wo nɔewo, eye woʋu yi Gabriola Island, British Columbia, Canada. Wodi be yewoaɖe yewo ɖokui ɖe aga tso amewo gbɔ, gake wosee le wo ɖokui be tameɖoɖo aɖe le agbe ŋu kokoko.\nWozu Yehowa Ðasefowo\nÀɖo ŋku edzi be Dennis nɔ tsatsam le dukɔa me godoo henɔ tameɖoɖo si le agbe ŋu dim. Eƒe tsaɖiɖia na wòva do ɖe Montana afisi wòkpɔ dɔ le Chinook gbɔto eye wònɔ kpekpem ɖe agbledela aɖe ŋu le eƒe nukuwo ŋeŋe me. Ŋutsua srɔ̃ kple vianyɔnuvi nye Yehowa Ðasefowo. Wotsɔ Nyɔ! magazine na Dennis be wòaxlẽ. Eteƒe medidi o, eva ka ɖe edzi be Ðasefoawoe le subɔsubɔha vavãtɔ me.\nDennis va tsɔ eƒe Biblia eye wòʋu le agblea dzi yi Kalispell, Montana. Afimae wòde Yehowa Ðasefowo ƒe kpekpe le zi gbãtɔ. Ebia le kpekpea me be woasrɔ̃ Biblia kple ye. Ema megbe kpuie la, ena wokpa eƒe ɖaa nɛ eye wòlũ ge. Le January 1974 me la, edze gbeƒãɖeɖedɔa wɔwɔ gɔme zi gbãtɔ, eye wonyrɔe ɖe tsigo gã si me wokɔa tsi ɖo na lãwo me le Polson, Montana, le March 3, 1974, dzi.\nVa ɖo ɣemaɣi la, Mark kple Kathi siwo nɔ Gabriola Island tso nya me be esi ɣeyiɣi le yewo si ta la, yewoaku Biblia me. Wodze King James Version Biblia gɔmeɖeɖe xexlẽ gɔme gake eƒe Eŋlisigbe xoxoa gɔmesese sesẽ. Emegbe Mark ɖo ŋku edzi be Biblia kple agbalẽ aɖewo siwo Ðasefowo na ye ƒe aɖewo do ŋgɔ la gakpɔtɔ li. Woxlẽ Biblia kple agbalẽ siwo nye Nyateƒe, Si Kplɔa Ame Yia Agbe Mavɔ Mee kple Is the Bible Really the Word of God? Nusi srɔ̃m Mark kple Kathi nɔ la wɔ dɔ ɖe wo dzi vevie.\nMark gblɔ be: “Alesi Nyateƒe-gbalẽa yɔ Kristotɔwo ƒe ƒuƒoƒo ɖeka aɖe be womewɔa aʋa le nɔnɔme aɖeke me o la wɔ dɔ ɖe dzinye vevie. Mesee le ɖokuinye be amesiawoe nye Kristotɔ vavãwo.” Eteƒe medidi o, Mark kple Kathi gbugbɔ va Houghton, Michigan, be woɖasrã Kathi ƒe ƒometɔwo kpɔ—togbɔ be afima yiyi ate ŋu ana woalée hã. Togbɔ be woƒe nudodo kple dzedzeme gakpɔtɔ tɔa ŋku hã la, wode Ðasefowo ƒe kpekpe ɖeka. Wolɔ̃ be woasrɔ̃ nu kple yewo eye wosrɔ̃e ɣleti si me wonɔ Michigan.\nEsi wogbugbɔ yi Gabriola Island la, wodo go Ðasefo aɖe le ablɔdzi le Nanaimo, British Columbia, eye wogblɔ nɛ be yewodi be wòasrɔ̃ Biblia kple yewo. Gbemagbe ke Ðasefo geɖe siwo nɔ ʋu ɖeka me va dii, eye wodze Biblia sɔsrɔ̃ gɔme kplii. Ɣleti etɔ̃ megbe la, Mark kple Kathi dze gbeƒãɖeɖedɔa wɔwɔ gɔme. Le ɣleti etɔ̃ bubu megbe, le March 10, 1974, dzi la, wo ame evea siaa xɔ nyɔnyrɔ. Ema enye kwasiɖa ɖeka esime Dennis hã xɔ nyɔnyrɔ!\nDennis Ge Ðe Ɣeyiɣiawo Katã ƒe Subɔsubɔdɔa Me\nDennis va zu mɔɖela, alo ɣeyiɣiawo katã ƒe subɔla, le September 1974 me. Egblɔ be: “Menye mɔɖela kpɔdzidzɔ gake medi be makeke nye subɔsubɔdɔa ɖe enu; eyata le July 1975 me la, mebia be masubɔ le Yehowa Ðasefowo ƒe xexeame katã ƒe dɔwɔƒegã le Brooklyn, New York. Womia asim be mava le December ma me.”\nDɔdasi gbãtɔ si wona Dennis enye be wòana kpekpeɖeŋu le Towers Hotel si nɔ anyi tsã tɔtrɔ wòazu afisi amesiwo le dɔ wɔm le dɔwɔƒegã la anɔ. Ewɔ dɔ ƒe geɖe le afima, eye wònɔ ƒuƒoƒo siwo ɖoa kpe zɔzrɔe dzi kpɔm. Emegbe eʋu yi California esime wòdi be yeaɖe srɔ̃. Le ƒe 1984 me la, eɖe mɔɖela aɖe si ŋkɔe nye Kathy Enz, le ɣeyiɣi si me wòzu hamemegã le Cathedral City hamea me.\nDennis kple Kathy ɖoe kplikpaa be yewoanɔ agbe tsɛ be yewoate ŋu awɔ geɖe le Mawu ƒe Fiaɖuƒea ƒe dɔwo me. Eyata Dennis gbena enuenu be yemawɔ dɔ nyui siwo ƒe mɔnukpɔkpɔwo su ye si le anyiehe California ƒe xɔtudɔ siwo nɔ dzidzedze kpɔm la me o. Le ƒe 1988 me la, eya kple Kathy bia be yewoana kpekpeɖeŋu le Yehowa Ðasefowo ƒe dukɔwo dome xɔtudɔwo wɔwɔ me. Le ƒe ma ƒe December me la, wode dɔ asi na wo be woawɔ dɔ le alɔdze kekeɖenudɔ si le edzi yim la wɔwɔ me le Buenos Aires, Argentina.\nLe ƒe 1989 me la, wokpe Dennis kple Kathy be woava wɔ dɔ kple Yehowa Ðasefowo ƒe xɔtudɔa wòadidi vie. Esi wonɔ ɣeyiɣiawo katã ƒe subɔsubɔdɔ sia wɔm la, wosubɔ zi eve le Suriname kple Colombia. Wokpɔ gome le alɔdzedɔwɔƒewo tutu me le Ecuador kple Mexico, tsɔ kpe ɖe xɔtudɔ bubuwo ŋu le Dominican Republic.\nMark Ge Ðe Ɣeyiɣiawo Katã ƒe Subɔsubɔdɔa Me\nLe ƒe 1976 me la, United States dziɖuɖua tsɔ agɔ si Mark kple Amerika sɔhɛ akpe nanewo dze si tae wosi yi Canada la ke wo. Eya kple srɔ̃a Kathi hã nɔ agbe si le tsɛ be woate ŋu akpɔ ɣeyiɣi geɖe awɔ woƒe subɔsubɔdɔa. Eyata Mark wɔ anyigbadzidzedɔ ɣeyiɣia aɖe, eye eya kple Kathi xe fe siwo katã le wo ŋu hafi woxɔ nyɔnyrɔ.\nLe ƒe 1978 me, esime Ðasefo siwo le Canada nɔ ɖoɖo wɔm be yewoatu alɔdzedɔwɔƒe yeye ɖe Toronto, Ontario la, Mark kple Kathi nɔ klalo eye wona kpekpeɖeŋu. Esi nuteƒekpɔkpɔ su Mark si le anyigbadzidzedɔ me ta la, wokpe wo be woava kpɔ gome le eme. Wokpɔ gome le dɔa wɔwɔ me le Georgetown vaseɖe esime dɔa wu enu le June 1981 me. Eyome woʋu yi British Columbia eye le ƒe ene siwo kplɔe ɖo me la, wokpe asi ɖe Yehowa Ðasefowo ƒe Takpexɔ tutu ŋu. Esi wowu etutu nu la, wogakpe wo ake be woava kpɔ gome le Canada ƒe alɔdzedɔwɔƒe kekeɖenudɔa me.\nLe Georgetown nɔnɔ ɣleti ʋɛ aɖewo megbe le ƒe 1986 me la, wokpe Mark kple Kathi be woanye Canada ƒe alɔdzedɔwɔƒea me nɔlawo koŋ. Afimae wole dɔ wɔm le tso ɣemaɣi eye mɔnukpɔkpɔ geɖe su wo si le xɔtudɔwo wɔwɔ me le dukɔ bubu geɖewo me. Nuteƒekpɔkpɔ si su Mark si le anyigbadzidzedɔa wɔwɔ me na wole ezãm be wòadzidze anyigba siwo dzi woatu Yehowa Ðasefowo ƒe alɔdzedɔwɔƒewo kple Takpexɔwo ɖo le South Central America kple Carib-ƒukpowo dzi.\nLe ƒe siwo va yi me la, eya kple Kathi subɔ le Venezuela, Nicaragua, Haiti, Guyana, Barbados, Bahamas, Dominica, United States (Florida), kple Dominican Republic. Ɣeyiɣiawo katã ƒe subɔsubɔdɔ siae na Mark gava do go Dennis ake.\nÐekawɔwɔ Ake le Dominican Republic\nMark kple Dennis nɔ dɔ ɖeka wɔm le Dominican Republic, esi menɔ nyanya me na wo dometɔ aɖeke o. Gbeɖeka la, wova do go wo nɔewo le Yehowa Ðasefowo ƒe alɔdzedɔwɔƒe le Santo Domingo. Abe alesi nàkpɔe le susu me ene la, edzɔ dzi na wo ŋutɔ be wogava wɔ ɖeka ake. Ne èbu eŋu kpɔ la, ƒe 33 kple edzivɔ enye ma va yi eye nya geɖe le wo si woagblɔ le wo ɖokui ŋu na wo nɔewo. Wogblɔ nya geɖe siwo ƒe ɖewo nye esi nèxlẽ va yi, wòwɔ nuku ale gbegbe. Gake nusi wɔ nuku na wo—kpakple amesiame si wogblɔ woƒe nuteƒekpɔkpɔa na—wue nye nusiwo ɖi wo nɔewo le woƒe agbenɔnɔ me.\nWo ame evea siaa nɔ amesiwo ƒe nudodowo kple nuwɔnawo tɔa ŋku ƒe agbe eye woʋu yi kɔƒenutowo me be woaƒo asa na egbegbe ŋutilãmenuwo didi ƒe agbenɔnɔ si me dzimaɖitsitsi le. Dennis ɖe ɖetugbi si ŋkɔe nye Kathy; Mark hã ɖe ɖetugbi si ŋkɔe Kathi. Ŋutsuawo dometɔ ɖesiaɖe lɔ̃ be woasrɔ̃ Biblia kple ye esime wode Yehowa Ðasefowo ƒe kpekpe zi gbãtɔ. Wo katã xɔ nyɔnyrɔ le March 1974 me. Wo ame evea siaa va zu Yehowa Ðasefowo ƒe alɔdzedɔwɔƒea nɔlawo—Dennis le United States eye Mark le Canada. Wo amea evea siaa ku kutri be woanɔ agbe tsɛ ale be woate ŋu aɖo gbɔgbɔmetaɖodzinuwo gbɔ. (Mateo 6:22) Wo ame evea siaa va kpɔ gome le dukɔwo dome xɔtudɔwo me eye woxɔ dɔdasi le dukɔ vovovowo me. Wo dometɔ aɖeke medo go wo xɔlɔ̃ xoxo aɖeke si xɔ Biblia ƒe nyateƒea o vaseɖe ɣeyiɣi si me wodo go le Dominican Republic.\nÐe Mark kple Dennis gblɔ be dzɔgbesee he nudogoɖenunu wɔnuku sia vɛa? Kpao. Wode dzesii abe alesi Biblia gblɔe ene be, “azãgbe kple nuɖiɖeame li na [mí] katã”—ɣeaɖewoɣi le mɔ dodzidzɔname aɖe nu. (Nyagblɔla 9:11) Gake wogade dzesii hã be nu bubu aɖe wɔ akpa vevi aɖe le woƒe gododoa me: didi vevie si nɔ wo ame evea me ɖe tameɖoɖo si le agbe ŋu didi me kple lɔlɔ̃ si le wo me na Yehowa Mawu.\nDennis kple Mark ƒe ŋutinyaa hã gaɖo kpe nu vevi siwo dzena le dzianukwaretɔ siwo srɔ̃a Biblia me nyateƒea ŋu. Dennis gblɔ be: “Nɔnɔme siwo me mía kple Mark to ɖee fia be Yehowa nya amewo ƒe nɔnɔme, eye ne woƒe nɔnɔme va sɔ la, ehea wo ɖe eɖokui ŋu.”—Kronika II, 16:9; Yohanes 6:44; Dɔwɔwɔwo 13:48.\nMark gagblɔ kpee be: “Míaƒe nuteƒekpɔkpɔa na míeva se egɔme be ne ame aɖe trɔ eƒe agbenɔnɔ wòsɔ ɖe Yehowa ƒe dzidzenuwo dzi, tsɔ eƒe agbe ɖe adzɔgbe nɛ, hetsɔ eɖokui na la, Yehowa ate ŋu awɔ eƒe dzɔdzɔme nunana kple ŋutetewo ŋudɔ atsɔ ado tadedeagu vavãtɔ ɖe ŋgɔ wòanye viɖe na eƒe amewo.”—Efesotɔwo 4:8.\nWoƒe nuteƒekpɔkpɔa hã gaɖee fia be Yehowa Mawu yrana ɖe eƒe ame siwo nye dzianukwaretɔwo ƒe luʋɔ blibo ƒe subɔsubɔdɔ dzi. Ðikeke mele eme o Dennis kple Mark see le wo ɖokui me be woyra yewo. Dennis gblɔ be: “Mɔnukpɔkpɔe wònye be woawɔ Fiaɖuƒea ƒe subɔsubɔdɔ ɣeyiɣiawo katã. Ena be mía kple nɔviŋutsu kple nɔvinyɔnu siwo wɔ dɔ ɖekae le xexeame godoo te ŋu de dzi ƒo na mía nɔewo.”\nMark gagblɔ kpee be: “Yehowa yraa amesiwo tsɔa Fiaɖuƒea ƒe nuwo ɖoa nɔƒe gbãtɔ geɖe ŋutɔ. Mebui be enye yayra geɖe be manye Canada alɔdzedɔwɔƒea nɔla eye be makpɔ gome le dukɔwo dome xɔtudɔwo me.”\nÐekawɔwɔ wɔnukue wònyea? Ẽ, elabena abe alesi Mark gblɔe ene la: “Susu vevitɔ si ta gododo mía nɔewo nye dzidzɔ gã aɖe na mí enye be mía dometɔ ɖesiaɖe va nya Mawu ɖeka kolia, Yehowa, helɔ̃e.”\nDennis, le ƒe 1966 me\nMark, le ƒe 1964 me\nDennis le South Dakota, le ƒe 1974 me\nMark le Ontario, le ƒe 1971 me\nDennis kple Mark, kple wo srɔ̃wo, esime wodo go ake nukutɔe megbe kpuie, le ƒe 2001 me\nƉoe Ɖe Amewo Ɖoe Ɖe Amewo Gododo Wɔnuku Aɖe Le Ƒe 30 Megbe\ng02 11/8 axa 28-31


GBE BUBU Albanian Amerika Tokunɔgbe Arabic Armenian (West) Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Gujarati Haitian Creole Hiligaynon Hindi Hungarian Icelandic Igbo Indonesian Italian Japanese Kannada Kiluba Kinyarwanda Kirghiz Korean Latvian Lithuanian Malagasy Malayalam Marathi Maya Mizo Moore Myanmar Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Venda Vietnamese\n‘Yehowa ƒe amenuveve sɔ gbɔ.’—PSALMO 145:8.\n1. Aleke gbegbee Mawu ƒe lɔlɔ̃ keke tae?\n“MAWU enye lɔlɔ̃.” (Yohanes I, 4:8) Nyagbɔgblɔ lédziname ma ɖo kpe edzi be Yehowa ɖua dzi le lɔlɔ̃ me. Nya lae nye be amegbetɔ siwo meɖoa toe o gɔ̃ hã ɖea vi tso ɣe kple tsidzadza si wònana lɔlɔ̃tɔe la me! (Mateo 5:44, 45) Le lɔlɔ̃ si le Mawu si na ameƒomea ƒe xexea ta la, eƒe futɔwo gɔ̃ hã ate ŋu atrɔ dzime, atrɔ ɖe eŋu, ahakpɔ agbe. (Yohanes 3:16) Gake eteƒe madidi o, Yehowa atsrɔ̃ ame vɔ̃ɖi gblẽkuwo ɖa be amegbetɔ siwo lɔ̃nɛ nate ŋu ase agbe ƒe vivi le dzɔdzɔenyenye ƒe xexe yeyea me tegbee.—Psalmo 37:9-11, 29; Petro II, 3:13.\n2. Lɔlɔ̃ tɔxɛ kae Yehowa ɖena fiana amesiwo ɖe adzɔgbe nɛ?\n2 Yehowa ɖea lɔlɔ̃ fiaa eƒe tadeagula vavãwo le mɔ tɔxɛ si nɔa anyi ɖaa nu. Wotsɔa Hebrigbe me nya si gɔme woɖe be “amenuveve,” alo “nuteƒewɔwɔ ƒe lɔlɔ̃” ɖɔa lɔlɔ̃ ma. Blema Fia Dawid de asixɔxɔ Mawu ƒe amenuveve ŋu. Nusiwo me Dawid ŋutɔ to kpakple ŋugbledede le mɔ siwo nu Mawu wɔa nu ɖe amewo ŋu le na wòdzi ha kakaɖedzitɔe be: ‘Yehowa ƒe amenuveve [alo “nuteƒewɔwɔ ƒe lɔlɔ̃,” NW] sɔ gbɔ.’—Psalmo 145:8.\nDzesidede Mawu Subɔla Nuteƒewɔlawo\n3, 4. (a) Aleke Psalmo 145 lia kpe ɖe mía ŋu míede dzesi Yehowa subɔla nuteƒewɔlawoe? (b) Aleke Mawu ƒe nuteƒewɔlawo ‘yrana’ eyamae?\n3 Nyagblɔɖila Samuel dada, Xana gblɔ tso Yehowa Mawu ŋu be: “Ekpɔa eƒe ame dzɔdzɔewo [alo “subɔla nuteƒewɔlawo,”NW] ƒe afɔ dzi.” (Samuel I, 2:9) Amekawoe nye “subɔla nuteƒewɔla” siawo? Fia Dawid ɖo nyaa ŋu. Esi wòkafu Yehowa ƒe nɔnɔme wɔnukuwo vɔ megbe la, egblɔ be: “Wò mawumemewo [alo “subɔla nuteƒewɔlawo,” NW] akafu wò.” (Psalmo 145:10) Àbia be aleke amegbetɔwo ate ŋu ayra Mawu alo akafui. Mɔ vevi si dzi wowɔa esia tonae nye be wokafunɛ alo gblɔa kafukafunyawo tso eŋu.\n4 Wonyaa Yehowa ƒe nuteƒewɔlawo be wonye amesiwo zãa woƒe nuwo tsɔ gblɔa kafukafunyawo tso eyama ŋu. Nuka ŋu koŋue woƒoa nu tsoe le woƒe hadomekpekpewo kple Kristotɔ ƒe kpekpewo me? Edze ƒã be eyae nye Yehowa ƒe Fiaɖuƒea! Mawu subɔla nuteƒewɔlawo ƒe seselelãme wɔ ɖeka kple Dawid tɔ, amesi dzi ha be: “Woagblɔ nya le wò [Yehowa ƒe] fiaɖuƒe ƒe bubu ŋu, eye woaƒo nu le wò ŋusẽ ŋu.”—Psalmo 145:11.\n5. Aleke míewɔ nya be Yehowa dea dzesii ne esubɔla nuteƒewɔlawo le kafukafunyawo gblɔm tso eyama ŋu?\n5 Ðe Yehowa dea dzesii ne esubɔla nuteƒewɔlawo le ekafumaa? Ẽ, eléa to ɖe nusi wogblɔna ŋu. Maleaxi ŋlɔ le nyagblɔɖi si ku ɖe tadedeagu vavãtɔ ŋu le míaƒe ŋkekea me be: “Ale Yehowa-vɔ̃lawo gblɔ le wo nɔeawo dome enye si: Yehowa ɖo to see, eye wòŋlɔ ŋkuɖodzigbalẽ le eŋku me na Yehowa-vɔ̃lawo kple amesiwo léa ŋku ɖe eƒe ŋkɔ ŋu la.” (Maleaxi 3:16) Dzi dzɔa Yehowa ale gbegbe ne esubɔla nuteƒewɔlawo le kafukafunyawo gblɔm tso eyama ŋu, eye wòɖoa ŋku wo dzi.\n6. Dɔwɔna kawoe kpena ɖe mía ŋu míedea dzesi Mawu subɔla nuteƒewɔlawo?\n6 Woagate ŋu ade dzesi Yehowa subɔla nuteƒewɔlawo hã le dzideƒo si nɔa wo si eye wowɔa mɔnukpɔkpɔwo ŋudɔ le nuƒoƒo kple amesiwo menye Mawu vavã la subɔlawo o me. Nyateƒee, Mawu subɔla nuteƒewɔla ɖea “eƒe nutsuwɔwɔwo kple eƒe fiaɖuƒe ƒe atsyɔ̃ nyo la fia amegbetɔviwo.” (Psalmo 145:12) Ðe nèdia mɔnukpɔkpɔwo alo wɔa wo ŋudɔ tsɔ ƒoa nu tso Yehowa ƒe fianyenye ŋu na amesiwo nye dzimaxɔsetɔwoa? To vovo na amegbetɔwo ƒe dziɖuɖu siwo nu ayi kpuie la, eya ƒe fiaɖuƒe ya anɔ anyi ɖaa tegbee. (Timoteo I, 1:17) Ehiã kpata be amewo nanya nu tso Yehowa ƒe dziɖuɖu mavɔ la ŋu eye woatiae be woanɔ eƒe akpa dzi. Dawid dzi ha be: “Wò fiaɖuƒe enye fiaɖuƒe mavɔ, eye wò fiaɖuɖu anɔ dzidzimewo katã me.”—Psalmo 145:13.\n7, 8. Nukae dzɔ le ƒe 1914 me, eye kpeɖodzi kae li be Mawu le dzi ɖum fifia to Via ƒe Fiaɖuƒea dzi?\n7 Tso keke ƒe 1914 me ke la, kpeɖodzi geɖewo li siwo tae wòle be míagblɔ kafukafunyawo tso Yehowa ƒe fiaɖuɖu ŋu ɖo. Le ƒe ma me la, Mawu ɖo eƒe Mesia Fiaɖuƒea anyi eye wòtsɔ Yesu Kristo, Dawid ƒe Vi, ɖo Fiae ɖe enu. Yehowa to ema dzi wɔ ɖe ŋugbe si wòdo be yeana Dawid ƒe dziɖuɖu nanɔ anyi ɖaa la dzi.—Samuel II, 7:12, 13; Luka 1:32, 33.\n8 Alesi dzesi siwo ku ɖe Yesu ƒe anyinɔnɔ ŋu le eme vamee la nye kpeɖodzi be Yehowa le dzi ɖum fifia to Via Yesu Kristo ƒe Fiaɖuƒea dzi. Dzesi ma ƒe akpa vevitɔ enye dɔ si Yesu gblɔ be Mawu subɔla nuteƒewɔlawo katã awɔ esi wògblɔ be: “Woaɖe gbeƒã fiaɖuƒeŋutinya nyui sia afia amewo le xexe blibo la katã me, bena wòanye ɖaseɖiɖi na dukɔwo katã, eye ekema nuwuwu aɖo.” (Mateo 24:3-14) Esi Mawu subɔla nuteƒewɔlawo tsɔ veviedodonu na nyagblɔɖi ma le eme vam ta la, ŋutsu, nyɔnu, kple ɖevi siwo wu miliɔn ade le gome kpɔm le dɔ nyadri tɔxɛ sia me. Eteƒe madidi o, woatsrɔ̃ amesiwo katã tsia tre ɖe Yehowa ƒe Fiaɖuƒea ŋu la.—Nyaɖeɖefia 11:15, 18.\nNana be Yehowa ƒe Dziɖulanyenye Naɖe Vi na Mí\n9, 10. Vovototo gã kae le Yehowa kple amegbetɔ dziɖulawo dome?\n9 Ne Kristotɔ ɖeadzɔgbewoe míenye la, ekema ƒomedodo si le mía kple Aƒetɔ Dziɖulagã Yehowa dome hea viɖe geɖewo vɛ na mí. (Psalmo 71:5; 116:12) Le kpɔɖeŋu me, esi míevɔ̃a Mawu eye míewɔa nu dzɔdzɔe ta la, ekpɔa ŋudzedze ɖe mía ŋu eye míetena ɖe eŋu to esubɔsubɔ me. (Dɔwɔwɔwo 10:34, 35; Yakobo 4:8) To vovo na ema la, amegbetɔwo ƒe dziɖulawo ya dea ha kple ame ŋkutawo, abe asrafo megãwo, asitsala kesinɔtɔwo, alo kamedefefewɔla kple fefewɔla xɔŋkɔwo ene zi geɖe. Afrikatɔwo ƒe nyadzɔdzɔgbalẽ aɖe si nye Sowetan ka nya ta be dziɖuɖumegã xɔŋkɔ aɖe gblɔ nya siwo gbɔna le nuto aɖe si le eƒe dukɔa me si me amewo dahe kolikoli le la ŋu be: “Mese nusitae mía dometɔ geɖe medina be míayi ɖe nuto mawo me o la gɔme. Esi míedi be míaŋlɔ be be nɔnɔme mawo li ta koe. Eɖea fu na míaƒe dzitsinya vevie eye wòtena ɖe mía dzi le [ʋu] xɔasi siwo me míenɔna ta.”\n10 Nyateƒee wònye be amegbetɔwo ƒe dziɖula aɖewo tsɔa ɖe le wote viwo ƒe dedienɔnɔ me vevie ya. Gake wo dometɔ si ɖɔʋu wu kekeake gɔ̃ hã menyaa eteviwo nyuie o. Eyata esɔ be míabia be: Ðe dziɖula aɖe li si tsɔa ɖe ele eme na eteviwo katã ale gbegbe be exɔna na amesiame enumake le xaxaɣiwo mea? Ẽ, ɖe li. Dawid ŋlɔ be: “Yehowa tso amesiwo katã dze anyi la xɔ, eye wòfɔ amesiwo katã wobɔbɔ ɖe anyi la, ɖe tsitrenu.”—Psalmo 145:14.\n11. Nɔnɔme sesẽ kawoe dzɔna ɖe Mawu subɔla nuteƒewɔlawo dzi, eye kpekpeɖeŋu kae li na wo?\n11 Nɔnɔme sesẽwo kple nya vɔ̃ geɖewo dzɔna ɖe Yehowa Mawu subɔla nuteƒewɔlawo dzi le woa ŋutɔwo ƒe blibomademade ta kple esi wole xexe si le Satana, “vɔ̃ɖitɔ la” ƒe ŋusẽ te me ta. (Yohanes I, 5:19; Psalmo 34:20) Wotia Kristotɔwo yome. Wo dometɔ aɖewo kpea fu le dɔmavɔleameŋu aɖe si dze wo dzi alo ƒometɔ aɖe ƒe ku ta. Ɣeaɖewoɣi la, Yehowa subɔla nuteƒewɔlawo ƒe vodadawo ate ŋu ana dziɖeleameƒo ‘nate wo ɖe anyi.’ Gake Yehowa nɔa klalo ɣesiaɣi be yeana akɔfafa kple gbɔgbɔmeŋusẽdodo wo dometɔ ɖesiaɖe le tetekpɔ ɖesiaɖe si tu wo la me. Fia Yesu Kristo hã tsɔa ɖe le eme na etevi nuteƒewɔlawo vevie nenema ke.—Psalmo 72:12-14.\nNuɖuɖu Nana le Ɣeyiɣi Nyui Dzi\n12, 13. Aleke Yehowa kpɔa “nu gbagbewo katã” ƒe nuhiahiãwo gbɔ na woe?\n12 Le nuteƒewɔwɔ ƒe lɔlɔ̃ si le Yehowa si ta la, ekpɔa esubɔlawo katã ƒe nuhiahiã ɖesiaɖe gbɔ na wo. Esiawo dometɔ ɖekae nye nuɖuɖu dami si wònaa wo. Fia Dawid ŋlɔ be: “Ŋkuwo katã le asiwò [Yehowa] nu kpɔm, eye nèna nuɖuɖu wo ɖe enaɣi; èʋu wò asi me, eye nètsɔ nu gbagbewo katã ƒe nudidi ɖi ƒo na woe.” (Psalmo 145:15, 16) Le xaxaɣiwo gɔ̃ hã me la, Yehowa ate ŋu atrɔ asi le nɔnɔmewo ŋu ale be esubɔla nuteƒewɔla ƒe asi naka ‘gbesiagbebolo.’—Luka 11:3; 12:29, 30.\n13 Dawid gblɔ be “nu gbagbewo katã” ɖia ƒo. Esia lɔ lãwo hã ɖe eme. Ne menye anyigba dzi gbemumu gbogbowo kpakple atsiaƒu me numiemiewo o la, nu gbagbe siwo nɔa tsi me, xewo, kple anyigba dzi lãwo makpɔ ya agbɔ alo akpɔ nu aɖu o. (Psalmo 104:14) Ke hã, Yehowa kpɔa wo katã ƒe nuhiahiãwo gbɔ na wo.\n14, 15. Aleke wole gbɔgbɔmenuɖuɖu nam egbea?\n14 To vovo na lãwo la, mawusubɔsubɔ ƒe didi le amegbetɔwo ya me. (Mateo 5:3) Aleke gbegbee Yehowa kpɔa esubɔla nuteƒewɔlawo ƒe gbɔgbɔmenuhiahiãwo gbɔ na wo wòwɔa nuku enye esi! Hafi Yesu naku la, edo ŋugbe be “dɔla nuteƒewɔla kple aɖaŋudzela” ana ‘gbɔgbɔmenuɖuɖu’ ye yomedzelawo “le ɣeyiɣi nyui dzi.” (Mateo 24:45) Amesiamina 144,000 dometɔ mamlɛawoe nye dɔlaa ƒe ha la me tɔwo egbea. Yehowa to wo dzi na gbɔgbɔmenuɖuɖu gbogbowo egbea vavã.\n15 Le kpɔɖeŋu me, Biblia yeye si gɔme woɖe wòde pɛpɛpɛ la le Yehowa ƒe amewo dometɔ akpa gãtɔ si le woawo ŋutɔ degbe me egbea. Yayra wɔnuku kae nye esi New World Translation of the Holy Scriptures Biblia la nye egbea! Gawu la, woyia edzi ta Biblia srɔ̃gbalẽ miliɔn gbogbowo le gbegbɔgblɔ 300 kple edzivɔ me. Gbɔgbɔmenuɖuɖu siawo katã nye yayra na tadeagula vavãwo le xexeame godoo. Amekae wòle be woatsɔ nusiawo katã ŋuti kafukafu ana? Yehowa Mawue. Eƒe dɔmenyonyo sɔgbɔ lae na wònɔ bɔbɔe na dɔla ƒe ha la be wòana ‘nuɖuɖu le ɣeyiɣi nyui dzi.’ Ðoɖo mawo dzie wotona tsɔa “nu gbagbe” siwo katã le egbegbe gbɔgbɔmeparadisoa me “ƒe nudidi” ɖia ƒo na woe. Eye aleke gbegbee Yehowa subɔlawo tsɔa dzidzɔ kpɔa mɔ na ɣeyiɣi si woatrɔ anyigba sia wòazu paradiso ŋutɔŋutɔ enye esi!—Luka 23:42, 43.\n16, 17. (a) Kpɔɖeŋu kawoe li si fia be gbɔgbɔmenuɖuɖu vana ɖe ɣeyiɣi nyuitɔ dzi? (b) Aleke Psalmo 145 gblɔ alesi Mawu subɔla nuteƒewɔlawo sena le wo ɖokui me le nya vevi si Satana fɔ ɖe te la ŋui?\n16 Bu alesi wona gbɔgbɔmenuɖuɖu le ɣeyiɣi nyui dzi ƒe kpɔɖeŋu ɖedzesi aɖe ŋu kpɔ ko. Le ƒe 1939 me la, Xexemeʋã II dze egɔme le Europa. Le ƒe ma ke me la, Eŋlisigbe me Gbetakpɔxɔ ƒe November 1 ƒe tata me nyati aɖe ƒe tanyae nye “Akpaɖekedzimademade.” Numeɖeɖe si wona wo me kɔ keŋ na be Yehowa Ðasefo siwo nɔ xexeame godoo la kpɔ nusitae wòle be woagade akpa aɖeke dzi le dukɔwo ƒe aʋawɔnyawo me o la dze sii. Esia na dziɖuɖu siwo nɔ akpa evea siaa do dziku ɖe wo ŋu le aʋawɔɣi si xɔ ƒe ade la me. Gake togbɔ be woɖo asi Mawu subɔla nuteƒewɔla ƒe dɔwo dzi eye woti wo yome hã la, woyi gbeƒãɖeɖe Fiaɖuƒe ŋuti nyanyuia dzi. Tso ƒe 1939 va ɖo 1946 la, wotsɔ dzidziɖedzi wɔnuku si nye 157 le alafa me yra woe. Gawu la, woƒe nuteƒewɔwɔ vevie le akpaɖekedzimademade le aʋawɔɣia me yi edzi le kpekpem ɖe amewo ŋu be woade dzesi subɔsubɔha vavãtɔ la.—Yesaya 2:2-4.\n17 Gbɔgbɔmenuɖuɖu si Yehowa nana mevana ɖe ɣeyiɣi dzi ɖeɖeko o ke wonaa dzidzeme ame hã. Le ɣeyiɣi si me dukɔwo ƒo wo ɖokui ɖe aʋawɔwɔ me vĩ le Xexemeʋa II wɔɣi la, wokpe ɖe Yehowa ƒe amewo ya ŋu be woƒe susu nanɔ nu bubu si le vevie sasasã wu woawo ŋutɔ ƒe ɖeɖekpɔkpɔ ŋu. Yehowa kpe ɖe wo ŋu wose egɔme be xexeame katã ƒe nya vevi si fɔ ɖe te la ku ɖe Yehowa ƒe dziɖulanyenye ƒe dzedze ŋu. Aleke gbegbee Yehowa Ðasefowo ƒe dzi dzea emee nye esi be woade dzesii be yewo dometɔ ɖesiaɖe ƒe nuteƒewɔwɔ wɔa akpa aɖe le Yehowa ƒe dziɖulanyenye taʋiʋli me eye wòɖoa kpe edzi be Abosam nye aʋatsokala! (Lododowo 27:11) To vovo na Satana, amesi gblẽ Yehowa kpakple mɔ si nu wòɖua dzi le la ŋu la, Yehowa subɔla nuteƒewɔlawo ya yia edzi ɖea gbeƒã le gaglãgbe be: “Yehowa enye dzɔdzɔetɔ le eƒe mɔwo katã me.”—Psalmo 145:17.\n18. Gbɔgbɔmenuɖuɖu si sɔ ɖe ɣeyiɣia nu eye wònaa dzidzeme ame hã ƒe kpɔɖeŋu kae míexɔ nyitsɔ laa?\n18 Gbɔgbɔmenuɖuɖu si vana ɖe ɣeyiɣi dzi eye wònaa dzidzeme ame ƒe kpɔɖeŋu bubue nye agbalẽ si nye Te Ðe Yehowa Ŋu, si woɖe ɖe go le “Fiaɖuƒe Gbeƒãɖela Veviedonulawo” Nutome Gã Takpekpe alafa nane siwo wowɔ le xexeame godoo le ƒe 2002 kple 2003 me. Agbalẽ sia si “dɔla nuteƒewɔla kple aɖaŋudzela” ŋlɔ eye Yehowa Ðasefowo ta la ƒo nu tso Yehowa Mawu ƒe nɔnɔme wɔnukuwo ŋu tsɔ kpe ɖe esiwo ŋu woƒo nu tsoe le Psalmo 145 lia me ŋu. Agbalẽ nyui sia awɔ akpa vevi aɖe le kpekpeɖeŋu nana Mawu subɔla nuteƒewɔlawo be woagate ɖe eŋu wu me godoo.\nƔeyiɣi si me Woate Ðe Yehowa Ŋu Wu\n19. Ɣeyiɣi vevi kae le aƒe tum, eye aleke míawɔ akpe akɔ kplii?\n19 Ɣeyiɣi vevi si woatsɔ akpɔ nya si fɔ ɖe te ku ɖe Yehowa ƒe dziɖulanyenye ŋu gbɔ la le aƒe tum. Abe alesi wogblɔe ɖi le Xezekiel ta 38 me ene la, Satana awu akpa si wòawɔ abe ‘Gog si tso Magog’ ene la nu kpuie. Esia alɔ Yehowa ƒe ame siwo le xexeame katã la dzidzedze ɖe eme. Anye agbagba ɖesiaɖe si Satana adze be yeagblẽ Mawu subɔla nuteƒewɔlawo ƒe nuteƒewɔwɔ me. Ahiã ɣemaɣi wu be Yehowa ƒe tadeagulawo nayɔ eyama veviedodotɔe, eye woatsɔ ɣli gɔ̃ hã abia eƒe kpekpeɖeŋu. Ðe woƒe Mawu vɔvɔ̃ bubutɔe kple alesi wolɔ̃nɛ la azu dzodzroa? Gbeɖe elabena Psalmo 145 gblɔ be: “Yehowa tsɔ ɖe amesiwo katã yɔnɛ, amesiwo katã yɔnɛ le nyateƒe me la gbɔ. Ewɔa amesiwo katã vɔ̃nɛ la, ƒe didi dzi na wo, esea woƒe ɣli, eye wòxɔna na wo. Yehowa kpɔa amesiwo katã lɔ̃nɛ la ta, ke etsrɔ̃a ame vɔ̃ɖiwo katã.”—Psalmo 145:18-20.\n20. Aleke Psalmo 145:18-20 me nyawo ava emee le etsɔme?\n20 Aleke gbegbee wòanye dzidzɔ be woakpɔ alesi Yehowa mele adzɔge tso mía gbɔ o kple be woakpɔ eƒe ameɖeŋusẽ teƒe esime wòaɖe ame vɔ̃ɖiwo katã ɖa enye esi! Nyateƒee wònye be le ɣeyiɣi vevi ma, si tu aƒe vɔ me la, “amesiwo katã yɔnɛ le nyateƒe me” koe Yehowa aɖo toe. Kakaɖedzitɔe la, maɖo to alakpanuwɔlawo ya o. Mawu ƒe Nya la na wòdze ƒã be ame vɔ̃ɖiwo ƒe Mawu yɔyɔ le ɣeyiɣi mamlɛtɔ dzi zua dzodzro ɣesiaɣi.—Lododowo 1:28, 29; Mixa 3:4; Luka 13:24, 25.\n21. Aleke Yehowa subɔla nuteƒewɔlawo ɖenɛ fiana be yewokpɔa dzidzɔ ɖe Mawu ƒe ŋkɔ zazã ŋui?\n21 Fifiae nye ɣeyiɣi si wole be amesiwo vɔ̃a Yehowa ‘nayɔe le nyateƒe me’ wu ɣeyiɣi ɖesiaɖe. Edzɔa dzi na esubɔla nuteƒewɔlawo be woazã eƒe ŋkɔ le gbedodoɖa me kpakple le woƒe nyaŋuɖoɖowo me le woƒe kpekpewo me. Wozãa Mawu ƒe ŋkɔ le woa ŋutɔwo ƒe dzeɖoɖowo me. Eye woɖea gbeƒã Yehowa ƒe ŋkɔ dzinɔameƒotɔe le woƒe dutoƒosubɔsubɔdɔa me.—Romatɔwo 10:10, 13-15.\n22. Nukatae wòle vevie be míayi edzi atsri xexeame ƒe nɔnɔmewo kple nudidiwo?\n22 Be míayi edzi anɔ vi ɖem tso ƒomedodo kplikplikpli si le mía kple Yehowa Mawu dome la, ele vevie be míayi edzi anɔ avu wɔm kple nusiwo nyea kplamatsedonu na esubɔsubɔ, siwo dometɔ aɖewo nye ŋutilãmenudidi vivivo, modzakaɖeɖe gbegblẽwo, gbegbe be woatsɔ vodadawo ake, alo ɖekematsɔleme na hiãtɔwo. (Yohanes I, 2:15-17; 3:15-17) Ne womeɖɔ nu mawo yomenɔnɔ kple nɔnɔme siawo ɖo o la, woate ŋu ana woawɔ nuvɔ̃ gã si ana Yehowa magakpɔ ŋudzedze ɖe ame ŋu o mlɔeba. (Yohanes I, 2:1, 2; 3:6) Enye nusi me nunya le be woaɖo ŋku edzi be Yehowa ayi edzi aɖe amenuveve alo nuteƒewɔwɔ ƒe lɔlɔ̃ afia mí ne míenya kpɔtɔ le nuteƒe wɔm nɛ ko.—Samuel II, 22:26.\n23. Etsɔme nyui kae le ŋgɔ gbɔna na Mawu subɔla nuteƒewɔlawo katãa?\n23 Ekema mina míaƒe susu nanɔ etsɔme nyui si le ŋgɔ gbɔna na mí Yehowa subɔla nuteƒewɔlawo katã ŋu. Esia wɔwɔ ana mɔnukpɔkpɔ wɔnuku nasu mía si le etsɔme be míanɔ amesiwo akpɔ dzidzɔ, ado Yehowa ɖe dzi, ahakafui “gbesiagbe” yi ɖe ‘mavɔ’ me la dome. (Psalmo 145:1, 2) Eyata neva eme be ‘míadzra mia ɖokui ɖo le Mawu ƒe lɔlɔ̃ la me, anɔ lalam na agbe mavɔ.’ (Yuda 20, 21) Esi míeyi edzi le vi ɖem tso mía Fofo si le dziƒo ƒe nɔnɔme wɔnuku, siwo dometɔ aɖewoe nye amenuveve gã si wòɖena fiana amesiwo lɔnɛ la, neva eme be míaƒe seselelãme nasɔ ɣesiaɣi kple esiwo Dawid ɖe fia le nya siwo le Psalmo 145 ƒe nuwuwu: “Nye nu negblɔ Yehowa ƒe kafukafu, eye ŋutilãwo katã nekafu eƒe ŋkɔ kɔkɔe la ɖaa tegbee.”\n• Aleke Psalmo 145 nana wodea dzesi Mawu subɔla nuteƒewɔlawoe?\n• Aleke Yehowa ‘kpɔa nu gbagbewo katã ƒe nudidiwo gbɔ’ na woe?\n• Nukatae wole be míate ɖe Yehowa ŋu geɖe wu?\nMawu subɔla nuteƒewɔlawo kpɔa dzidzɔ ɖe Mawu ƒe dɔ wɔnukuwo me dzodzro ŋu\nYehowa subɔlawo tsɔa dzinɔameƒo kpena ɖe dzimaxɔsetɔwo ŋu wosrɔ̃a nu tsoa eƒe fiaɖuɖu ƒe ŋutikɔkɔe ŋu\nYehowa naa nuɖuɖu “nu gbagbewo katã”\nLãwo: Parque de la Naturaleza de Cabárceno\nYehowa naa ŋusẽ kple mɔfiafia esubɔla nuteƒewɔla siwo biaa eƒe kpekpeɖeŋu le gbedodoɖa me\nƉoe Ɖe Amewo Ɖoe Ɖe Amewo Yehowa Ƒe Nuteƒewɔwɔ Ƒe Lɔlɔ̃ Sɔ gbɔ\nw04 1/15 axa 15-20


Dɔwɔwɔwo 9 | Biblia Le Internet Dzi | Xexe Yeye Gɔmeɖeɖe (1984)\nGBE BUBU Afrikaans Albanian Amerika Tokunɔgbe Amharic Arabic Armenian Armenian (West) Aymara Azerbaijani Azerbaijani (Cyrillic) Baoule Batak (Karo) Batak (Toba) Bicol Bislama Bulgarian Cambodian Catalan Cebuano Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Croatian Czech Dangme Danish Drehu Dutch Efik Emberá (Dziehetɔ) Emberá (Catío) Estonian Eŋlisi Eʋegbe Fijian Finnish Franse Ga Georgian German Greek Guambiano Guarani Gujarati Gun Haitian Creole Hebrew Hiligaynon Hindi Hiri Motu Hungarian Igbo Iloko Indonesian Inga Isoko Italian Japanese Javanese Kabiye Kannada Kazakh Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Marshallese Maya Moore Myanmar Ndebele Ndebele (Zimbabwe) Nepali Nias Norwegian Nyaneka Nzema Oromo Ossetian Otetela Pangasinan Papiamento (Curaçao) Persian Polish Ponapean Portuguese Portuguese (Portugal) Punjabi Páez Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tok Pisin Tongan Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Xhosa Yoruba Zulu\n9 Gake Saul, si galé ŋɔdzidodo kple amewuwu ƒe gbɔgbɔtsixe ɖe ƒo kokoko ɖe Aƒetɔ la ƒe nusrɔ̃lawo ŋu la, yi nunɔlagã gbɔ, 2 eye wòbia agbalẽwoe hena ƒuƒoƒe siwo le Damasko, bene yeabla ame sia ame si yeakpɔ, si nɔ Mɔ La dzi la, ava Yerusalem, ŋutsuwo kple nyɔnuwo siaa. 3 Ke esi wònɔ mɔa dzi la, eva gogo Damasko, esime kekeli aɖe tso dziƒo klẽ ƒo xlãe enumake, 4 eye wòdze anyi, eye wòse gbe aɖe gblɔ nɛ be: “Saul, Saul, nu ka ŋuti nèle yonyeme tim?” 5 Egblɔ be: “Wò ame kae, Aƒetɔ?” Egblɔ be: “Nyee nye Yesu, ame si yome tim nèle la. 6 Ke hã, tso nàge ɖe dua me, eye woagblɔ nu si wòle be nàwɔ la na wò.” 7 Ke ame siwo nɔ mɔa zɔm kplii la tsi tsitre ɖi numaƒomaƒoe, ɛ̃, wonɔ gbe aɖe sem ya, gake womenɔ ame aɖeke kpɔm o. 8 Gake Saul fɔ le anyigba, eye togbɔ be eƒe ŋkuwo nɔ ʋuʋu hã la, menɔ naneke kpɔm o. Eya ta wolé eƒe alɔnu, eye wokplɔe yi Damasko. 9 Eye ŋkeke etɔ̃ sɔŋ mekpɔ nu o, meɖu naneke o, eye meno naneke hã o. 10 Nusrɔ̃la aɖe nɔ Damasko, si ŋkɔe nye Anania, eye Aƒetɔ la gblɔ nɛ le ŋutega aɖe me be: “Anania!” Egblɔ be: “Nyee nye esi, Aƒetɔ.” 11 Aƒetɔ la gblɔ nɛ be: “Tso, yi mɔ si woyɔna be Dzɔdzɔe la dzi, eye le Yuda ƒe aƒe me la, di ŋutsu aɖe si ŋkɔe nye Saul, tso Tarso. Elabena kpɔ ɖa! Ele gbe dom ɖa, 12 eye wòkpɔ ŋutsu aɖe si ŋkɔe nye Anania le ŋutega me wòva heda eƒe asiwo ɖe eyama dzi, be wòagakpɔ nu.” 13 Gake Anania ɖo eŋu be: “Aƒetɔ, mese nya tso ame geɖewo nu le ame sia ŋuti, ale si wòwɔ vɔ̃ geɖe ɖe wò ame kɔkɔewo ŋu le Yerusalem. 14 Eye le afi sia la, exɔ ŋusẽ tso nunɔlawo ƒe tatɔwo gbɔ, be wòabla ame siwo katã yɔa wò ŋkɔ la.” 15 Gake Aƒetɔ la gblɔ nɛ be: “Heyi, elabena ŋutsu sia nye dɔwɔnu tiatia aɖe nam, be wòatsɔ nye ŋkɔ la ayi na dukɔwo kple fiawo kpakple Israel viwo. 16 Elabena mafia nu siwo gbegbe ƒe fu wòle be wòakpe le nye ŋkɔ ta lae eme nakɔ nɛ.” 17 Ale Anania dze mɔ yi, eye wòge ɖe aƒea me, eye wòda eƒe asiwo ɖe eyama dzi gblɔ be: “Saul, nɔvi, Aƒetɔ la, Yesu si ɖe eɖokui fia wò le mɔ si nèto gbɔna la dzi, ye dɔm ɖa, bene nàgakpɔ nu, eye gbɔgbɔ kɔkɔe nayɔ wò fũu.” 18 Eye enumake nanewo ge tso eƒe ŋkuwo dzi abe tsrowo ene, eye wògakpɔ nu; eye wòtso, eye wonyrɔe, 19 eye wòɖu nu hekpɔ ŋusẽ. Enɔ nusrɔ̃lawo gbɔ le Damasko ŋkeke aɖewo, 20 eye enumake wòte gbeƒãɖeɖe Yesu le ƒuƒoƒewo, be Ame siae nye Mawu ƒe Vi la. 21 Ke ame siwo katã nɔ eƒe nyawo sem la ƒe mo wɔ yaa, eye wonɔ gbɔgblɔm be: “Alo menye ame siae ti ame siwo yɔa ŋkɔ sia le Yerusalem la yome kutɔkutɔe, eye wòva afi sia hã le susu ma ke ta, be yeabla wo akplɔ ayi na nunɔlawo ƒe tatɔwo oa?” 22 Gake Saul nɔ ŋu sẽm ɖe edzi wu tsã, eye ale si wòna kpeɖodzi siwo me susu le be ame siae nye Kristo la me kɔ ale gbegbe be, Yudatɔ siwo nɔ Damasko la ƒe nu koe ku. 23 Ke esi ŋkeke geɖe va yi la, Yudatɔwo de adaŋu, be yewoawui. 24 Ke hã, nugbe si woɖo ɖe Saul ŋu la va nɔ nyanya nɛ. Gake wonɔ agboawo hã nu dzɔm nyuie zã kple keli, bene woawui. 25 Eya ta eƒe nusrɔ̃lawo kɔe de kusi me le zã me heɖiɖii to do aɖe si le gli me la nu ɖe anyigba. 26 Esi wòva ɖo Yerusalem la, edze agbagba be yeawɔ ɖeka kple nusrɔ̃laawo; gake wo katã wonɔ vɔvɔ̃m nɛ, elabena womexɔe se be nusrɔ̃lae wònye o. 27 Eya ta Barnaba kpe ɖe eŋu, eye wòkplɔe yi apostoloawo gbɔ, eye wògblɔ ale si wòkpɔ Aƒetɔ la le mɔa dzi, eye be eƒo nu nɛ, kpakple ale si wòƒo nu dzinɔameƒotɔe le Yesu ƒe ŋkɔ me le Damasko, la na wo tsitotsito. 28 Eye wònɔ wo gbɔ, yina gbɔna le Yerusalem, eye wònɔ nu ƒom dzinɔameƒotɔe le Aƒetɔ la ƒe ŋkɔ me; 29 eye wònɔa nu ƒom na Yudatɔ siwo doa Helagbe henɔa nya me dzrom kpli wo. Gake woawo ya wonɔ didim be yewoawui. 30 Esi nɔviawo kpɔ esia dze sii la, wokplɔe yi Kaisarea, eye woɖoe ɖe Tarso. 31 Azɔ hame si le Yudea blibo la kple Galilea kpakple Samaria la ɖo ŋutifafa ƒe ɣeyiɣi aɖe me henɔ tutuɖo kpɔm; eye esi wònɔ zɔzɔm le Yehowa vɔvɔ̃ kple gbɔgbɔ kɔkɔe la ƒe akɔfafa me ta la, eyi edzi nɔ dzidzim ɖe edzi. 32 Ke esi Petro nɔ tsatsam le nutoa katã me la, eɖi va ame kɔkɔe siwo le Lida la hã gbɔ. 33 Ekpɔ ŋutsu aɖe le afi ma, si ŋkɔe nye Ainea, ame si tsi aba dzi ƒe enyie nye ema, elabena lãmetututɔe wònye. 34 Eye Petro gblɔ nɛ be: “Ainea, Yesu Kristo da gbe le ŋuwò. Tso nàɖo wò aba.” Eye wòtso enumake. 35 Eye ame siwo katã nɔ Lida kple Saron tagba la kpɔe, eye wotrɔ ɖe Aƒetɔ la ŋu. 36 Ke le Yopa la, nusrɔ̃la aɖe nɔ anyi, si ŋkɔe nye Tabita, si gɔmee nye Dorkas.* Dɔ nyui siwo wòwɔna kple eƒe nunana ame dahewo sɔ gbɔ. 37 Gake le ŋkeke mawo me la, edze dɔ, eye wòku. Eya ta wole tsi nɛ, eye wotsɔe mlɔ xɔ me le dziƒoxɔ aɖe dzi. 38 Ke esi Lida te ɖe Yopa ŋu ta la, esi nusrɔ̃lawo se be Petro nɔ du sia me la, wodɔ ame eve ɖo ɖe egbɔ, be woaɖe kuku nɛ vevie be: “Míeɖe kuku, mègahe ɖe megbe le mía gbɔ vava ŋu o.” 39 Ale Petro tso heyi kpli wo. Eye esi wòɖo la, wokplɔe yi xɔa me le dziƒoxɔa dzi; eye ahosiawo katã va egbɔ nɔ avi fam hetsɔ awutewui kple awudziwui geɖe siwo Dorkas wɔ esime wònɔ wo gbɔ la nɔ fiafiam. 40 Gake Petro na ame sia ame do go, eye esi wòdze klo la, edo gbe ɖa, eye esi wòtrɔ ɖe ame kukua ŋu la, egblɔ be: “Tabita, tsi tsitre!” Eʋu eƒe ŋkuwo, eye esi eƒe ŋku kli Petro la, efɔ bɔbɔ nɔ anyi. 41 Eye wòlé eƒe alɔnu wòtsi tsitre, eye wòyɔ ame kɔkɔeawo kple ahosiawo vae, eye wòtsɔe ɖo wo ŋkume agbagbee. 42 Nu sia kaka ɖe Yopa blibo la katã, eye ame geɖewo va xɔ Aƒetɔ la dzi se. 43 Enɔ Yopa ŋkeke ʋɛ aɖewo le Simon aɖe, si nye lãgbalẽwɔla gbɔ.\n^ Alo “zi.”


Yesaya 41 - Holy Bible [Ewe Bible 1913] - (Yes 41)\nMi ƒukpowo, mimiã nu le ŋkunye me, ŋusẽ yeye neɖo dukɔwo ŋu; woate va, hafi woaƒo nu; titina míaƒo ta kpli ayi ʋɔnu.\nAmeka nyɔ amesi yome xɔname le kplikplikpli la, tso ɣedzeƒe? Ameka tsɔ dukɔwo de asi le eŋku me, eye wòna wonyã avuzi le fiawo dzi? Ameka na woƒe yi zu abe ke ene, eye woƒe datiwo le abe tsro, si nu ya ene?\nEti wo yome, eto mɔ, si dzi eƒe afɔ meto kpɔ o, ke naneke mewɔe o.\nAmeka wɔe heƒoe wòde go? Eya, amesi yɔ ƒomewo tso gomedzedzea me ke lae. Nye Yehowa enye gbãtɔ, eye alea ke mele na ame mlɔeawo!\nƑukpowo kpɔe, eye dzidzi ƒo wo, anyigba ƒe mlɔenuwo dzo nyanyanya; woƒo ta kpli heva.\nWokpe ɖe wo nɔewo ŋu, eye amesiame gblɔ na nɔvia be: Lé dzi ɖe ƒo!\nAɖaŋua de dzi ƒo na sikanutula, amesi ƒoa ga gbabɛ la, de dzi ƒo na zũdala hegblɔ be: Wotsiãe nyuie. Tete woƒo gatagbadzɛ ɖee, be magaʋã o.\nKe wò, nye dɔla Israel, Yakob, amesi metia, xɔ̃nye Abraham ƒe ƒome,\nwò, amesi melé tso anyigba ƒe mlɔenuwo, eye meyɔ wò tso eƒe dzogoewo dzi hegblɔ na wò be: Nye dɔla nènye, metia wò, eye nyemegbe wò o;\nKpɔ ɖa, ŋukpe kple vlododo ava amesiwo katã do dɔmedzoe ɖe ŋuwò la dzi, wò ketɔwo atsrɔ̃, eye wo nu ayi.\nÀdi amesiwo le dzre wɔm kpli wò la, ke mãkpɔ wo o, amesiwo le aʋa wɔm kpli wò la, azu tofloko agazui ɖe dzi.\nElabena nye Yehowa, wò Mawu, amesi le gbɔgblɔm na wò be, megavɔ̃ o, makpe ɖe ŋuwò lae lé wò nuɖusi ɖe asi.\nWò, nyẽvi Yakob, wò, ha sue Israel, megavɔ̃ o! Makpe ɖe ŋuwò, Yehowa ye gblɔe; wò xɔnametɔ enye Israel ƒe kɔkɔetɔ la.\nKpɔ ɖa, matsɔ wò awɔ luƒotasiaɖam yeye ɖaɖɛ, si nu dɔ geɖe le. Àfanya towo, agba wo gudugudu, eye, àwɔ togbɛwo abe tsro ene.\nAgbo wo, ya alo wo ɖe nu, eye ahom aka wo ahlẽ; ke wò la atso aseye ɖe Yehowa ŋu, eye aƒo adegbe ɖe Israel ƒe kɔkɔetɔ la ŋu.\nMaʋu go tɔsisiwo le to ƒeƒlewo ta me, eye tsidzɔƒe anɔ balimewo; mana gbegbe nazu tà, eye tsi nado bababa le kuɖiɖinyigba dzi.\nMado sederti, xe, gbemiti kple amiti ŋutɔ ɖe gbe dzi, eye mado sesewu, fɔfɔli kple kpomi siaa ɖe gbegbe;\nne woakpɔe, eye wòadze sii, wòade dzigbɔ na wò, eye woanyae be, Yehowa ƒe asie wo esia, Israel ƒe kɔkɔetɔ lae wɔe.\nYehowa be, mihe miaƒe dzrenyawo vɛ, Yakob ƒe fia la be, mihe miaƒe ɖokuitaʋlinyawo vɛ.\nWoate va, ne woagblɔ nusi gbɔna dzɔdzɔ ge la, na mí. Kawoe nye tsãtɔwo? Migblɔe, ne míalé ŋku ɖe woawo kple woƒe nuwuwu ŋu, alo mina míase nusi le dzɔdzɔ ge la.\nMigblɔ nusi gbɔna dzɔdzɔ ge la, ne miadze sii be, mawuwo míenye; miwɔ nyuie alo vɔ̃a ɖe, ekema míaƒe nu aku, eye mí katã míakpɔe kple ŋku.\nKpɔ ɖa, miele ɖeke me o, eye tofloko enye miaƒe dɔwɔwɔ; amesi tia mi la, ŋunyɔ wònye!\nMenya amea ɖe tso anyiehe wòva, amesi aɖe gbe ƒã nye ŋkɔ la, tso ɣedzeƒe; azɔ anyigba-nunɔlawo dzi abe anyi me ene, eye abe alesi zemela nyãa tsui ene.\nAmeka gblɔe tso gɔmedzedzea me, ne míadze sii, eye ameka gblɔe tso gbaɖegbe, ne míagblɔ be, etɔ dzɔ? Amea ɖeke megblɔe o, amea ɖeke mena wosee o, eye amea ɖeke mese miaƒe nyawo o.\nNyee nye ame gbãtɔ gblɔ na Zion be: Kpɔ ɖa, woawoe nye esi! Eye meɖo du nyui xɔlawo ɖe Yerusalem.\nMetsa ŋu, ke amea ɖeke meli o; aɖaŋuɖolaa ɖeke mele wo dome, ne mabia nyae wòaɖo eŋu o.\nKpɔ ɖa, wo katã mele ɖeke me o, nu dzodzroa enye woƒe dɔwɔwɔ, ya kple tofloko enye woƒe legbawo.


Gaxɔdzikpɔla Aɖe Srɔ̃ Nyateƒea Tso Paulo Kple Sila Gbɔ | Biblia Me Nusɔsrɔ̃wo Na Ðeviwo\nDɔlanyɔnuvi aɖe si me gbɔgbɔ vɔ̃ le la nɔ Filipi dua me. Gbɔgbɔawo zãa nyɔnuvia wòkaa afa, eye etoa ema dzi nana eƒe aƒetɔwo kpɔa ga geɖe. Esi Paulo kple Sila va Filipi la, enɔ wo yome ŋkeke geɖe. Gbɔgbɔawo nana wònɔa ɣli dom be: “Ame siawo nye Mawu Dziƒoʋĩtɔ la ƒe kluviwo.” Mlɔeba Paulo gblɔ na gbɔgbɔ vɔ̃ la be: ‘Mele gbe ɖem na wò le Yesu ƒe ŋkɔ me be do go le eme!’ Gbɔgbɔa do le nyɔnuvia me.\nEsi nyɔnuvia ƒe aƒetɔwo de dzesii be yewomagakpɔ ga tso egbɔ o la, dzi ku wo vevie. Wohe Paulo kple Sila yi dumegãwo gbɔ eye wogblɔ be: ‘Ŋutsu siawo le se la dzi dam hele zitɔtɔ dem du bliboa me!’ Dumegãwo ɖe gbe be woaƒo Paulo kple Sila eye woade wo gaxɔ me. Gaxɔdzikpɔlaa tsɔ wo de gaxɔ ememetɔ si do viviti wu la me, eye wòbɔ pã wo.\nPaulo kple Sila dzi kafukafuhawo na Yehowa eye gamenɔla bubuawo se wo ŋkɔ. Kasia le zã titina la, anyigba ʋuʋu sesĩe si na gaxɔ bliboa ʋuʋu. Gaxɔa ƒe ʋɔtruwo ʋu, eye gamenɔlawo ƒe kɔsɔkɔsɔwo kple pãwo tu. Gaxɔdzikpɔlaa ƒu du yi gaxɔ ememetɔ la me eye wòkpɔ be ʋɔtruawo nɔ ʋuʋu. Esi wòsusu be gamenɔlawo anya si ta la, etsɔ yi be yeawu ye ɖokui.\nEnumake Paulo do ɣli gblɔ be: ‘Mègawɔ nu vevi ɖokuiwò o! Mí katã míele afi sia!’ Gaxɔdzikpɔlaa ƒu du va dze klo ɖe Paulo kple Sila ƒe afɔnu. Ebia wo be: “Nu kae mawɔ be makpɔ ɖeɖe?” Wogblɔ nɛ be: ‘Ele be wò kple wò aƒemetɔwo miaxɔ Yesu dzi ase.’ Paulo kple Sila fia wo Yehowa ƒe nya, eye wonyrɔ gaxɔdzikpɔlaa kple eƒemetɔwo katã.\n“Amewo alé mi, woati mia yome, woakplɔ mi ayi ƒuƒoƒewo, eye woade mi gaxɔwo me. Woakplɔ mi ayi dufiawo kple nutodziɖulawo ŋkume le nye ŋkɔ la ta. Esia ana mɔnukpɔkpɔ mi miaɖi ɖase.”—Luka 21:12, 13\nNyabiasewo: Nu ka tae wode Paulo kple Sila gaxɔ me? Nu kae na gaxɔdzikpɔla va srɔ̃ nyateƒea?


1 Korintotɔwo ៩:២៥\nAmesi mate ŋu aɖu eƒe gbɔgbɔ dzi o la, le abe du, si wogbã gli le eŋu, wòtsi nuvo ene.\n Nɔvinye lɔlɔ̃tɔwo, minya esia: Amesiame naɖe abla le nusese me, nanɔ blewu le nuƒoƒo me, nanɔ blewu hã le dziku me; elabena ame ƒe dziku mewɔa Mawu ƒe nu dzɔdzɔe o. Eyata miɖe ɖiƒoƒo katã kple vɔɖinyenye geɖe fũ la ɖi, eye mitsɔ dɔmefafa xɔ nya, si wodo ɖe mia me, si ate ŋu aɖe mia luʋɔwo la.\n Azɔ la mibɔbɔ mia ɖokui ɖe Mawu ƒe asi sesẽ la te, bene wòakɔ mi de dzi le ɣeyiɣi, si woɖo ɖi la dzi. Mitsɔ miaƒe dzimaɖiwo katã da ɖe eyama dzi; elabena eyama léa be na mi. Minɔ mo xexi, minɔ ŋudzɔ; elabena miaƒe adikãtɔ, Abosam, le tsatsam abe dzata, si le gbe ɖem hele ame dim, be yeavuvu ami ene;\n1 Korintotɔwo 6:12-20\n Woɖe nuwo katã ƒe mɔ nam, ke menye nuwo katãe nyona na ame o. Woɖe nuwo katã ƒe mɔ nam, ke menye nyee le nana ge nane nakpɔ ŋusẽ ɖe dzinye o. Nuɖuɖu li na ƒodo, eye ƒodo hã li na nuɖuɖu; gake Mawu aɖe esia kple ekeme siaa ɖa. Ke ŋutilã meli na ahasiwɔwɔ o, hafi Aƒetɔ la tɔe, eye Aƒetɔ la hã ŋutilã tɔe boŋ. Ke Mawu fɔ Aƒetɔ la ɖe tsitre, eye wòatsɔ eƒe ŋusẽ afɔ miawo hã ɖe tsitre. Alo ɖe mienyae bena, miaƒe ŋutilãwo la Kristo ƒe ŋutinuwo wonye o mahã? Aleke lawɔ matsɔ Kristo ƒe ŋutinuwo awɔ ahasiwɔla ƒe ŋutinuwo mahã? Gbeɖe! Alo ɖe mienyae bena, amesi tsɔ eɖokui lé ɖe ahasiwɔla ŋuti la, eya kplii enye ŋutilã ɖeka oa? Elabena wogblɔ bena: „Wo kpakple eve la woanye ŋutilã ɖeka.“ Ke amesi tsɔ eɖokui lé ɖe Aƒetɔ la ŋuti la, eya kplii enye gbɔgbɔ ɖeka. Misi le ahasiwɔwɔ nu! Nuvɔ̃ sia nuvɔ̃, si ame wɔna la, menye eƒe ŋutilã me wòle o, ke ahasiwɔla wɔa vɔ̃ ɖe ye ŋutɔ ƒe ŋutilã ŋuti. Alo ɖe mienyae bena, miaƒe ŋutilã la Gbɔgbɔ kɔkɔe, si le nua me, si miexɔ tso Mawu gbɔ la ƒe xɔ wònye, eye míenye mia ɖokui to oa? Asi sesẽ miexɔ; eyata mitsɔ miaƒe ŋutilã kple miaƒe gbɔgbɔ, siwo nye Mawu to la, kafu Mawu!\n Esi eƒe Mawu me ŋusẽ tsɔ nusiwo katã nyo hena agbe kple mawusosroɖa la, ke mi to sidzedze amesi tsɔ eya ŋutɔ ƒe ŋutikɔkɔe kple ŋusẽ yɔ mi la me; nusiawo me woto tsɔ ŋugbedodo xɔasi gãtɔwo ke mí, bene miato esiawo me azu Mawu ƒe dzɔdzɔme gomekpɔlawo, ne miesi tso nudzodzrowo ƒe gbegblẽ, si le xexe sia me la gbɔ: Eye esia ŋuti ke mitsɔ veviedodo katã kpe ɖe eŋuti, eye miɖe amewɔwɔ fia le miaƒe xɔse me, eye le amewɔwɔ me la sidzedze, eye le sidzedze me la ɖokuidziɖuɖu, eye le ɖokuidziɖuɖu me la dzidodo, eye le dzidodo me la mawusosroɖa, eye le mawusosroɖa me la nɔvilɔlɔ̃ eye le nɔvilɔlɔ̃ me la lɔlɔ̃ na amewo katã. Elabena ne nusiawo le mia me, eye wole agbɔ sɔm ɖe dzi la, mana mianye kuviatɔwo kple ame matsekuwo le sidzedze mía Aƒetɔ Yesu Kristo la me o. Elabena amesi si nusiawo mele o la, enye ŋkuagbãtɔ, eye mekpɔa didiƒenu o, eye woŋlɔ eƒe tsã nuvɔ̃wo kɔklɔɖa la be. Eyata, nɔviwo, miɖo vevie wu tsãtɔ, bena miali ke mia yɔyɔ kple tiatia la sesĩe; elabena ne miewɔ nusiawo la, miada vo akpɔ o. Elabena le ale mɔ sia dzi woana gege ɖe mía Aƒetɔ kple xɔla Yesu Kristo ƒe fiaɖuƒe mavɔ la me nu wòasɔ gbɔ fũ.\n Mlɔeba la, nɔvinyewo, mise ŋu le Aƒetɔ kple eƒe ŋusẽ ƒe ŋutete la me! Mido Mawu ƒe aʋawɔnu blibo la katã, bene míate ŋu ano te ɖe Abosam ƒe aɖaŋu vɔ̃wo nu; elabena míele kame tem kple ʋu kpakple ŋutilã o, ke boŋ mía kple dziɖulanyenye kple ŋusẽ kple xexe sia me fia, siwo le fifi viviti sia me kpakple vɔɖinyenye ƒe gbɔgbɔ, siwo le dziƒonutowo me lae le kame tem. Eyata mikpla Mawu ƒe aʋawɔnu blibo la katã, bene míate ŋu anɔ te le ŋkeke vɔ̃ la dzi, eye ne miewu wo katã nu vɔ la, miakpɔ tsitrenɔnɔ. Azɔ la mitsi tre, eye mitsɔ nyateƒe bla miaƒe aliwo dzi, eye mido dzɔdzɔenyenye ƒe akɔtakpoxɔnu, eye mitso dzadzraɖoɖi na ŋutifafa nyanyuie la bla miaƒe afɔ gɔme. Hekpe ɖe nusiawo katã ŋuti la milé xɔse ƒe akpoxɔnu, si miate ŋu atsɔ atsi vɔ̃ɖitɔ la ƒe atsurɔ bibiawo la me ɖe asi. Eye miɖo xoxo ƒe gakuku la, eye mihe Gbɔgbɔ ƒe yi, si nye mawunya la, ɖe asi. Mitsɔ gbedodoɖa kple kukuɖeɖewo katã do gbe ɖa le ɣeawokatãɣi me le Gbɔgbɔ me, eye eyaŋuti minɔ ŋudzɔ, ne mianɔ kukuɖeɖewo dzi ɖaahe ɖe ame kɔkɔewo katã ta kple nye hã lanye, bena ne meke nu la, woatsɔ nya nam, bene makpe dzideƒo ana woanya nyanyuie la ƒe nya ɣaɣla, esi ŋuti menye ame dɔdɔ le kɔsɔkɔsɔ me, bene dzi nado ƒonye le eme, abe alesi wòdzem be, maƒo nu ene.\n Elabena, nɔviwo, woyɔ mi va ablɔɖenyenye gbɔ; ɖekoe ablɔɖenyenye la naganye mɔnunana ŋutilã o, ke boŋ misubɔ mia nɔewo le lɔlɔ̃ me! Elabena wowu se blibo la katã nu le nya ɖeka me, le esia me be: „Lɔ̃ hawòvi abe wò ŋutɔ ɖokuiwò ene.“ Ke ne mieɖu, eye miemi mia nɔewo la, mikpɔ nyuie, be míagatsrɔ̃ mia nɔewo o! Ke mele egblɔm be: Miza le Gbɔgbɔ me, eye miele ŋutilã ƒe nudzodzro dzi wo ge o. Elabena ŋutilã la dzroa nu ɖe Gbɔgbɔ la ŋuti, eye Gbɔgbɔ la ɖe ŋutilã la ŋuti; elabena esiawo tsi tre ɖe wo nɔewo ŋuti, bene miagawɔ nusiwo mielɔ̃na o. Ke ne Gbɔgbɔ la le mia kplɔm la, miegale sea te o. Ke ŋutilã ƒe dɔwɔwɔwo dze ƒã keŋ, esiwo nye: Matrewɔwɔ, ahasiwɔwɔ, makɔmakɔnyenye, hadzedze, trɔ̃subɔsubɔ, afakaka, kewɔwɔ, dzrewɔwɔ, ŋuʋaʋã, dɔmedzoedodowo, dzrehehewo, mamãwo, komamãwo, dɔmevevi, hlɔ̃dodowo, ahamumuwo, aglotutuwo kple esia tɔgbewo; nusiwo gblɔm mele ɖi na mi, abe alesi megblɔ ɖi na mi xoxo la ene, bena amesiwo wo ale nusiawo la, manyi mawufiaɖuƒe la ƒe dome o. Ke Gbɔgbɔ ƒe kutsetse enye: Lɔlɔ̃, dzidzɔ, ŋutifafa, dzigbɔgbɔ blewu, dɔmekɔkɔ, dɔmenyonyo, anukwaretɔnyenye, dɔmefafa, ɖokuidzidudu; nenem nusiawo la se la metsi tre de wo ŋu o. Ke amesiwo nye Kristo tɔ la, woklã woƒe ŋutilã kple woƒe nudzodzro wuamenu wo kpakple ŋubiabiãwo de atitsoga ŋu. Ke ne mienɔ agbe le Gbɔgbɔ me la, minɛ míazɔ le Gbɔgbɔ me hã. Miganɛ míaƒe ŋkuwo nabia le bubu dzodzro ŋuti o, ne míagadi ge le mia nɔewo ŋu, eye miaƒe nu nagave dɔme na mía nɔewo o.\n Ke wò la gblɔ nusiwo dze nufiafia, si le blibo, bena ame tsitsiwo nanye ɖokuidziɖulawo, ɖokuiléla nyuiwo, ame ɖɔŋuɖowo, eye woanɔ blibo le xɔse, lɔlɔ̃ kple dzidodo me. Nenema ke nyɔnu tsitsiwo hã nanɔ anyi, abe alesi wòdze nyɔnu kɔkɔewo ene: Wòaganye ameŋuzɔlawo o, wòaganye aha geɖe nola wo o; ke boŋ woanye nu nyui fialawo, bene woaxlɔ̃ nu ɖetugbiwo, ne woalɔ̃ wo srɔ̃wo kple wo viwo, woanye ɖokuidziɖulawo, ame dzadzɛwo, aƒe me dɔwɔlawo, dɔmenyotɔwo, eye woabɔbɔ wo ɖokui na woa ŋutɔ wo srɔ̃wo, bena woagagblɔ busunya ɖe mawunya la ŋuti o. Nenema ke xlɔ̃ nu ɖekakpuiwo hã be, woaɖu wo ɖokui dzi nyuie. Le nuwo katã me la tsɔ ɖokuiwò ɖo kpɔɖeŋu le do nyui wɔwɔwo me, megabaɖa nufiafia la o, lé ɖokuiwò nyuie, wò nyagbɔgblɔ nana blibo, si womate ŋu abu fɔ o, bena ŋu nakpe amesi tsi tre ɖe eŋuti, le esi nyaa ɖeke mele esi be, wòagblɔ vɔ̃ ɖe mía ŋuti o la ta. Xlã nu dolawo bena, woabɔbɔ wo ɖokui na woa ŋutɔwo ƒe aƒetɔwo, be wòadze wo ŋu le nusianu me: Wòaganye ɖeklemiɖelawo o, womagafi naneke aɣla o; ke boŋ woaɖe nuteƒewɔwɔ nyui katã afia, bene woaɖo atsyɔ̃ na Mawu, mía xɔla ƒe nufiafia la le nuwo katã me. Elabena Mawu ƒe amenuveve la ɖe eɖokui fia hetso xoxo vɛ na amewo katã, eye wòɖea mí, bena míagbe mawumavɔ̃mavɔ̃ kple xexeame nudzodzrowo, eye míano anyi le ɖokuidziɖuɖu kple nu dzɔdzɔe wɔwɔ kpakple mawusosroɖa me le xexe sia me, eye mianɔ yayramɔkpɔkpɔ kple Mawu gã la kple mía xɔla Yesu Kristo ƒe ŋutikɔkɔe ƒe ɖeɖefia la lalam, amesi tso eɖokui hena ɖe mía ta, bene yeaxe fe ɖe mia ta axɔ mí atso sedzimawɔmawɔ katã me, eye bene yeaklɔ dukɔ, si doa vevie le dɔ nyui wɔwɔ me la ŋuti hena ye ŋutɔ ɖokui! Gblɔ nusiawo, eye naxlɔ̃ nu, eye naka mo kple ŋusẽ katã! Megana amea ɖeke nado vlo wò o!\n Nɔvinyewo, migazu nufialawo taŋtaŋ o, esi mienyae bena, ʋɔnudɔdrɔ̃ sesẽ wu kpɔ ge míala la ŋuti. Elabena mí katã míeda vo le nu geɖewo me. Ne amea ɖe meda vo le nuƒoƒo me o la, eyae nye ame blibo, eye wòkpɔ ŋusẽ bena, wòaɖu ŋutilã blibo la katã hã dzi. Azɔ ne míedea numega sɔwo ƒe nu me, bene woaɖo to mi la, ekema míetrɔa lã blibo la katã hã. Kpɔ ʋuwo hã ɖa! Wònye wololo, eye ya sesẽ hea wo hafi; gake wotrɔ wo kple kuɖɔ sue ŋutɔ heyia afisiafi, si kuɖɔɖola lɔ̃na. Nenema ke aɖe hã nye ŋutinu suea ɖe ko, eye wokana ɖe nu gãwo ŋu. Kpɔ alesi dzo via ɖe tɔa dzo ave gã la ɖa! Eye aɖe la, dzo wònye; madzɔmadzɔnyenye ƒe xexemee nye aɖe le mía ŋutinuwo dome, eyae ƒoa ɖi ŋutilã blibo la katã, eye wòtɔa dzo agbenɔnɔ ƒe tododo blibo la katã, eye dzomavɔʋe tɔ dzo aɖe la ŋutɔ hã. Elabena womla lã wɔadãwo kple xeviwo kple nutatawo kpakple ƒumelãwo ƒe dzɔdzɔme, eye amegbetɔ ƒe dzɔdzɔme mia wo, ke aɖe la amea ɖeke mate ŋu amlãe o, nuvɔ̃ madzudzɔmadzudzɔ, si aɖi wuame yɔ fũ la wònye. Eya ke míetsɔna ƒoa fi dea ame, siwo wowɔ le Mawu ƒe nɔnɔme me. Nu kema ke me yayra kple fiƒode doa go lena! Nɔvinyewo, medze bena, nusiawo nanɔ nenema o. Ɖe vudo dzia tsi vivi kple tsi veve hetsoa do ɖeka ma ke me mahã? Nɔvinyewo, ɖe gboti ate ŋu atse amititsetsewo, alo weinka ate ŋu atse gbotitsetsewo mahã? Nenema ke dzevudo mate ŋu adzi tsi nyui hã o. Amekae nye nunyala kple nugɔmesela le mia dome mahã? Eya netsɔ agbenɔnɔ nyui fia eƒe dɔwɔwɔwo le nunya ƒe dɔmefafa me. Ke ne ŋuʋaʋã vevi kple dzrehehe le mia dzi me la, migaƒo adegbe, eye migaka aʋatso ɖe nyateƒe la ŋuti o. Nunya sia la menye dziƒo wòtso va o; ke anyigbadzitɔe, dzɔdzɔmetɔe, gbɔgbɔ vɔ̃ tɔe. Elabena afisi ŋuʋaʋã kple dzrehehe le la, afima nu manyomanyo kple nu vɔ̃ɖi wɔwɔ sɔŋ nɔna. Ke nunya, si tso dziƒo la, gbã la eŋuti kɔna, emegbe la eƒe dɔme fana, efaa tu, elɔna wogbea nya ne, nublanuikpɔkpɔ kple kutsetse nyuiwo yɔe fũ, medea vovo amewo dome o, alakpa mele eme o Ke woƒãa dzɔdzɔenyenye ƒe kutsetse le ŋutifafa me na amesiwo wɔa ŋutifafa.


Romatɔwo 12 | Biblia Le Internet Dzi | Xexe Yeye Gɔmeɖeɖe (1984)\n12 Eya ta nɔviwo, mele kuku ɖem na mi vevie to Mawu ƒe dɔmetɔtrɔwo me, be miatsɔ miaƒe ŋutilãwo ana wòanye vɔsa gbagbe, si le kɔkɔe, si dzea Mawu ŋu, si anye subɔsubɔdɔ kɔkɔe si me miazã miaƒe tamebubu ŋutete le. 2 Eye midzudzɔ agbenɔnɔ ɖe nuɖoanyi sia ƒe nɔnɔme nu, ke boŋ mina woatrɔ miaƒe nɔnɔme to miaƒe tamesusu wɔwɔ yeyee me, bene miado Mawu ƒe lɔlɔ̃nu nyui dzeameŋu si le blibo la kpɔ na mia ɖokui. 3 Elabena to amenuveve si wonam dzi la, mele egblɔm na mi ame siwo le afi ma dometɔ ɖe sia ɖe be, wòagabu eɖokui ŋu wu ale si dze o; ke boŋ be wòabu tame le ale si wòanɔ ŋute le susu me ŋu, ame sia ame le xɔse ƒe dzidze si Mawu nae la nu. 4 Elabena ale si ko ŋutinu geɖewo le ŋutilã ɖeka ŋu na mí, gake ŋutinuawo katã mewɔa dɔ ɖeka ƒomevi o la, 5 nenema kee míawo hã, togbɔ be míesɔ gbɔ hã la, ŋutilã ɖekae míenye le Kristo me, gake ŋutinuwoe mía dometɔ ɖe sia ɖe nye na mía nɔewo. 6 Eya ta esi wònye nunana vovovowoe le mía si le amenuveve si wona mí nu ta la, ne nyagbɔgblɔɖi ye la, mina míagblɔ nya ɖi le xɔse si wona mí la nu; 7 alo ne subɔsubɔdɔ ye la, mina míanɔ subɔsubɔdɔ sia dzi; alo ame si fiaa nu la, nenɔ eƒe nufiafia la dzi; 8 alo ame si xlɔ̃a nu la, nenɔ eƒe nuxɔxlɔ̃ la dzi; ame si naa nu la, nenɔ enana dzi kple dzi faa; ame si xɔa ŋgɔ la, netsɔ veviedodo nɔ ewɔm; ame si kpɔa nublanui la, nenɔ edzi dzidzɔtɔe. 9 Migana alakpanuwɔwɔ aɖeke nanɔ miaƒe lɔlɔ̃ la me o. Minyɔ ŋu nu vɔ̃ɖi, milé ɖe nu si nyo la ŋu. 10 Milɔ̃ mia nɔewo vevie abe dadaviwo ene. Ame sia ame nedi be yeade bubu ye nɔvi ŋu gbã. 11 Migawɔ kuvia le miaƒe dɔ ŋu o. Mixɔ dzo le gbɔgbɔ la me. Miwɔ dɔ na Yehowa abe kluviwo ene. 12 Dzi nedzɔ mi le mɔkpɔkpɔ me. Mido dzi le xaxa me. Minɔ gbedodoɖa dzi ɖaa. 13 Mima miaƒe nuwo kple ame kɔkɔewo le woƒe hiahiãwo nu. Minɔ amedzrowɔwɔ dzi. 14 Miyi edzi mianɔ ame siwo tia mia yome la yram; minɔ amewo yram, miganɔ fi ƒom nɔ wo dem o. 15 Mikpɔ dzidzɔ kple ame siwo le dzidzɔ kpɔm; mifa avi kple ame siwo le avi fam. 16 Miwɔ nu ɖe ame bubuwo ŋu abe ale si miewɔnɛ ɖe mia ɖokuiwo ŋu ene; miganɔ nu kɔkɔwo ŋu bum o, ke minɔ nu siwo bɔbɔ ɖe anyi la yome boŋ. Miganye aɖaŋudzelawo le mia ɖokuiwo ŋkume o. 17 Migatsɔ vɔ̃ ɖo vɔ̃ teƒe na ame aɖeke o. Miwɔ nu siwo amewo katã akpɔ be wonyo la. 18 Ne anya wɔ, eye wòanye nu si atso mia gbɔ la, minɔ anyi kple amewo katã le ŋutifafa me. 19 Lɔlɔ̃tɔwo, migabia hlɔ̃ na mia ɖokuiwo o, ke miɖe mɔ na dziku la boŋ; elabena woŋlɔ ɖi be: “Tɔnyee nye hlɔ̃biabia, maɖo eteƒe, Yehowa ye gblɔe.” 20 Ke boŋ “ne dɔ le wò futɔ wum la, na nui wòaɖu; ne tsikɔ le ewum la, na nanee wòano; elabena ne èwɔ esia la, àlɔ dzoka xɔxɔwo akɔ ɖe eƒe ta dzi.” 21 Mègaɖe mɔ nu vɔ̃ɖi naɖu dziwò o, ke boŋ yi edzi nàtsɔ nu nyui anɔ nu vɔ̃ɖi dzi ɖum.


Tagbɔdɔléle—Nu Si Wòle Be Nànya\nGBE BUBU Afrikaans Albanian Amharic Arabic Armenian Bengali Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Icelandic Iloko Indonesian Italian Japanese Kannada Kikaonde Kinyarwanda Kirghiz Kirundi Korean Lingala Lithuanian Macedonian Malagasy Malayalam Maltese Marathi Myanmar Nepali Norwegian Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tsonga Turkish Twi Ukrainian Vietnamese Waray-Waray Xhosa Zulu\nEsi wogblɔ na Claudia teti be tagbɔdɔ si nana wowɔa nu kple dzonɔameme si gbɔ eme kple tagbɔdɔléle si ɖea fu na ame siwo kpɔ ŋɔdzinuwo teƒe le eŋu la, egblɔ be, “Ðeko wòwɔ abe gbɔgbɔtsixe tsi ƒonye ene. Ewɔ nam be nyemate ŋu anɔ te ɖe ale si amewo awɔ nu ne wonya be tagbɔdɔ le ŋunye la nu o ene.\nClaudia srɔ̃, Mark, gblɔ be: “Exɔ ɣeyiɣi ŋutɔ hafi míete ŋu va trɔ ɖe nɔnɔmea ŋu. Gake mekpɔe dze sii be ele be matsi dzi ɖe ale si makpe ɖe srɔ̃nyea ŋu wu.”\nALEKE nàse le ɖokuiwò me ne wokpɔ tagbɔdɔléle le wò ŋutɔ alo wò ame vevi aɖe ŋu? Dzidzɔtɔe la, wotea ŋu daa tagbɔdɔlélewo. Na míadzro nu ʋɛ aɖewo siwo akpe ɖe ŋuwò nànya nu geɖe tso tagbɔdɔléle ŋu la me. *\nTagbɔdɔléle Ŋuti Nya Vevi Aɖewo\n“Ame miliɔn alafa geɖe léa tagbɔdɔ le xexea me godoo eye wòkpɔa ŋusẽ ɖe woƒe ame veviwo hã dzi. Anyigbadzitɔ ɖeka le ene ɖe sia ɖe me alé tagbɔdɔ ɣeaɖeɣi le eƒe agbe me godoo. Blanuiléledɔ koŋue nana amewo léa tagbɔdɔ le xexea me. Tagbɔdɔ si nana wotɔtɔna kple tagbɔdɔ si nana wowɔa nu kple dzonɔameme si gbɔ eme lae nye tagbɔdɔ siwo vɔ̃ɖi hegblẽa nu le ame ŋu wu. . . . Togbɔ be tagbɔdɔ le ame gbogbo aɖewo ŋu hã la, womenya o, ame aɖewo hã metsɔa ɖeke le eme o eye ame bubuwo hã mewɔa nu ɖe tagbɔdɔlélawo ŋu nyuie o.”—Xexea Me Lãmesẽ Habɔbɔ..\nXexea Me Lãmesẽ Habɔbɔ gblɔ be tagbɔdɔléla geɖewo metsɔa woƒe dɔléleawo yia kɔdzi o le ŋukpe ta.\nTogbɔ be woate ŋu ada tagbɔdɔ akpa gãtɔ hã la, United States Dukɔa Ƒe Tagbɔdɔlélawo Ƒe Kpekpeɖeŋunahabɔbɔ gblɔ be Amerikatɔ tsitsi siwo ade 60 le alafa me kloe kple sɔhɛ siwo xɔ ƒe 8 va se ɖe ƒe 15 dometɔ 50 le alafa me siwo le tagbɔdɔ lém la meyi kɔdzi be woada dɔ na yewo le ƒe si va yi me o.\nNu Kae Nye Tagbɔdɔléle?\nNumekulawo gblɔ be tagbɔdɔléle nye ame ƒe tamebubu, eƒe seselelãme kple nuwɔnawo ƒe masɔmasɔ kura. Zi geɖe la, dɔlélea wɔnɛ be amea kple ame bubuwo dome menɔa nyuie o, eye metea ŋu nɔa te ɖe agbemehloloetsotsowo hã nu o.\nMenye ame ƒe gbɔdzɔgbɔdzɔ alo eƒe numawɔmawɔ nyuie gbɔe tagbɔdɔléle tsona o\nƔeyiɣi didi si dɔlélea axɔ kple ale si gbegbe enu asẽe nɔa te ɖe dɔa léla ƒe lãmesẽ kple eƒe nɔnɔmewo dzi. Ame sia ame ate ŋu alée, eɖanye ŋutsu alo nyɔnu o, ɖevi alo ame tsitsi o, agbalẽnyala alo agbalẽmanyala o, kesinɔtɔ alo ame dahe o. Menye ame ƒe gbɔdzɔgbɔdzɔ alo eƒe numawɔmawɔ nyuie gbɔe tagbɔdɔléle tsona o. Ne woda tagbɔdɔa na amea nyuie la, ate ŋu akpɔ ta na eƒe agbe ahakpɔ dzidzeme.\nTagbɔdɔdalawo ate ŋu ada tagbɔdɔléle geɖewo keŋkeŋ. Afɔ vevi gbãtɔ si wòle be tagbɔdɔléla naɖee nye be wòaku nu me tso eƒe dɔlélea ŋu le tagbɔdɔdala bibi aɖe gbɔ.\nGake ne tagbɔdɔléla la ɖe mɔ woda dɔa nɛ ale si dze ko hafi wòate ŋu ahaya keŋkeŋ. Esia abia be wòaɖe ŋukpe aku ati ahaƒo nu tso eƒe kuxia ŋu na ame bubuwo. Dɔa dada ate ŋu abia be wòaƒo nu tso eƒe dɔa ŋu na tagbɔdɔdala bibi aɖe si ate ŋu akpe ɖe eŋu wòase nɔnɔmea gɔme nyuie, wòatrɔ asi le nanewo koŋ ŋu, eye wòaɖoe kplikpaa be yemadzudzɔ atikeawo zazã o va se ɖe esime yehaya keŋkeŋ. Dɔa léla ƒe ƒometɔwo alo exɔlɔ̃wo ate ŋu awɔ akpa vevi aɖe ne wonaa kakaɖedzii hedea dzi ƒo nɛ ne wole dze ɖom tso nɔnɔmea ŋu.\nTagbɔdɔléla geɖe te ŋu le te nɔm ɖe woƒe dɔléleawo nu esi wova nya nu tso woƒe dɔléleawo ŋu nyuie eye wowɔa dɔdalawo ƒe mɔfiamewo dzi. Mark, si nye Claudia srɔ̃, gblɔ be: “Do ŋgɔ na srɔ̃nye ƒe dɔdzedzea la, míenya nu boo tso tagbɔdɔléle ŋu o. Gake míesrɔ̃ ale si míakpɔ kuxi ɖe sia ɖe gbɔ ne enya do mo ɖa. Le ɣeyiɣi aɖe megbe la, dɔdala siwo ŋu kakaɖedzi le kple míaƒe ƒometɔwo kpakple mía xɔlɔ̃wo ƒe aɖaŋuɖoɖowo va ɖe vi na mí ŋutɔ.”\nAfɔ vevi gbãtɔ si wòle be tagbɔdɔléla naɖee nye be wòaku nu me tso eƒe dɔlélea ŋu le tagbɔdɔdala bibi aɖe gbɔ\nSrɔ̃a Claudia lɔ̃ ɖe eƒe nyaa dzi. Egblɔ be: “Esi wokpɔ dɔa le ŋunye le gɔmedzedzea me la, ɖeko wòwɔ abe ɖe wodrɔ̃ ʋɔnum be mayi mɔ́ ene. Togbɔ be nye dɔlélea wɔe be nye kple srɔ̃nye siaa míegatea ŋu wɔa nanewo o hã la, mesrɔ̃e be míate ŋu aɖu mɔxenu siwo dzena abe ɖe womate ŋu awɔ naneke tso wo ŋu o ene la dzi. Eya ta be manɔ te ɖe nye dɔlélea nu la, mewɔa nu aduadu kple nye dɔdalawo, menɔa kadodo nyui me kple amewo, eye nyemetsɔa kuxiwo doa agba na ɖokuinye o.”\nMawusubɔsubɔ Le Vevie\nBiblia megblɔ be mawusubɔsubɔ daa lãmegbegblẽwo le ame ŋu o. Ke hã, ƒome geɖewo le xexea me godoo kpɔa akɔfafa kple ŋusẽdoame geɖe tso Biblia ƒe nufiafiawo me. Le kpɔɖeŋu me, Biblia na kakaɖedzi mí be mía Wɔla lɔ̃ame la di vevie be yeafa akɔ na ame siwo ƒe “dzi gbã gudugudu” kple ame siwo ƒe “gbɔgbɔ woƒo ƒu anyi.”—Psalmo 34:19.\nMenye atikewɔgbalẽe Biblia nye o, gake mɔfiame nyuiwo le eme siwo ate ŋu akpe ɖe mía ŋu míanɔ te ɖe nɔnɔme donuxaxanamewo nu. Biblia ate ŋu ana be etsɔmemɔkpɔkpɔ si nye be ɣeyiɣi aɖe gbɔna si me anyigbadzinɔla aɖeke magadze dɔ alo ase veve o la nasu mía si. Mawu ƒe Nya la do ŋugbe be: “Ŋkuagbãtɔwo ƒe ŋku aʋu, eye tokunɔwo ƒe to aʋu; ekema xɔdrɔ̃wo ati kpo abe zi ene, eye aɖetututɔwo ƒe aɖe atso aseye; elabena tɔ ŋɔ tso gbegbe, eye tɔʋu tso tagba.”—Yesaya 35:5, 6.\n^ mm. 5 Be numedzodzroa nato mɔ ɖeka la, míayɔ tagbɔdɔlélewo kple tagbɔdɔlélawo ƒe nuwɔna kple susumedɔwo siaa ko be “tagbɔdɔléle” le nyati sia me.\nNe Tagbɔdɔléle Le Ŋuwò\n“Ɣeaɖewoɣi la, dziɖeleameƒo nana be nanewo wɔwɔ zua dɔ nam, eye ɣeaɖewoɣi hã, nye susu menɔa te kaka mahayi nu teti xlẽ ge o. Ɣebubuɣiwo hã la, blanuilélea nu sẽna ale gbegbe be meƒoa asa na ame sia ame, xɔ̃nye veviwo gɔ̃ hã. Amewo dea dzi ƒo nam be ele nyonyo ge kpuie alo be nɔnɔmea megblẽ abe ale si mesusui ene o. Ame bubuwo gblɔna be mabu nu nyui siwo su asinye le agbe me la ŋu. Medze agbagba zi geɖe be mawɔ nu sia, gake gbeɖegbeɖea koe! Togbɔ be ɖe wogblɔa nya siawo be yewoatsɔ ade dzi ƒo nam hã la, ɖeko wòganana mebua fɔ ɖokuinye eye megasena le ɖokuinye me geɖe wu be viɖe mele ŋunye o, be medo kpo nu.”—Claudia, South Africa.\nTenɔnɔ Ðe Tagbɔdɔlélewo Nu\nWɔ ɖe mɔfiame siwo dɔdalawo na wò la dzi. *\nZɔ ɖe ɖoɖo aɖe si da sɔ la nu gbe sia gbe.\nNɔ kame dem.\nNɔ alɔ̃ dɔm nyuie.\nDi ɣeyiɣi gbe sia gbe nàɖi ɖe eme.\nÐu nu siwo me nunyiame le.\nTso aha sesẽ nono kple atike muame siwo ɖɔkta meŋlɔ na wò o la zazã dzi.\nMègaɖe ɖokuiwò ɖe aga o; de ha kple ame siwo dzi nèka ɖo eye wotsɔa ɖe le eme na wò.\nDo vevie mawusubɔsubɔ hã. *\n^ mm. 32 Nyɔ! mekafua dɔdamɔnu aɖe koŋ be eyae nyo wu o. Ele be Kristotɔ nakpɔ egbɔ be dɔdamɔnu siwo yetia la metsi tre ɖe Biblia ƒe mɔfiamewo ŋu o.\n^ mm. 40 Kpɔ nyati si nye “Nuteɖeamedzi—Ale Si Nànɔ Te Ðe Enu” hã le May 2014 ƒe Nyɔ! me.\nƉoe Ɖe Amewo Ɖoe Ɖe Amewo Nu Si Wòle Be Nànya Tso Tagbɔdɔléle Ŋu\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! Nu Si Wòle Be Nànya Tso Tagbɔdɔléle Ŋu\nƉoe Ɖe Amewo Ɖoe Ɖe Amewo NYƆ! Nu Si Wòle Be Nànya Tso Tagbɔdɔléle Ŋu\nNYƆ! Nu Si Wòle Be Nànya Tso Tagbɔdɔléle Ŋu


Lé Wò Fɔmaɖimaɖi Me Ðe Asi! | Gbetakpɔxɔ Nusɔsrɔ̃\nGBE BUBU Acholi Adza Afrikaans Akha Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Armenian (West) Aukan Australia Tokunɔgbe Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Cambodian Catalan Cebuano Changana (Mozambique) Chavacano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Tokunɔgbe Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Dayak Ngaju Digor Douala Drehu Dutch Ecuador Tokunɔgbe Edo Efik El Salvador Tokunɔgbe Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Gitonga Greece Tokunɔgbe Greek Greenlandic Guadeloupean Creole Guarani Guatemala Tokunɔgbe Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Honduras Tokunɔgbe Hungarian Hungary Tokunɔgbe Iban Ibanag Ibinda Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Tokunɔgbe Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Tokunɔgbe Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mizo Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Tokunɔgbe Niuean Norwegian Nyaneka Nyungwe Nzema Okpe Oromo Ossetian Otetela Palauan Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidgin (West Africa) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Tokunɔgbe Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Tokunɔgbe Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Tokunɔgbe Tajiki Tamil Tarascan Tatar Telugu Tetun Dili Thai Thailand Tokunɔgbe Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n“Nyemaɖe asi le nye fɔmaɖimaɖi ŋu va se ɖe esime maku o!”—HIOB 27:5.\nHADZIDZI 34 Zɔ Le Fɔmaɖimaɖi Me\n1. Aleke Yehowa Ðasefo etɔ̃ siwo ŋu woƒo nu tsoe le memama sia me la yi edzi wɔ nuteƒe na Yehowa?\nBU NU si dzɔ ɖe Yehowa Ðasefo etɔ̃ aɖewo dzi la ŋu kpɔ. (1) Nɔvinyɔnuvi sue aɖe le suku gbe ɖeka, eye woƒe nufialaa bia tso sukuviawo katã si be woakpɔ gome le ŋkekenyui ƒe wɔna aɖe me. Nyɔnuvia nyae be wɔna sia medzea Mawu ŋu o, eya ta, egbe bubutɔe be yemakpɔ gome le eme o. (2) Nɔviŋutsu ɖekakpui aɖe si ŋu kpena la le gbeƒã ɖem tso ʋɔtru nu yi ʋɔtru nu. Ede dzesii be yeƒe sukuhati aɖe si ɖe alɔme le Yehowa Ðasefowo ŋu kpɔ la le aƒe si kplɔe ɖo la me. Ke hã, ɖekakpuia yi ɖaɖe gbeƒã le aƒea me. (3) Nɔviŋutsu aɖe wɔa dɔ veviedodotɔe be yeakpɔ yeƒe ƒomea ƒe nuhiahiãwo gbɔ, gake gbe ɖeka la, eƒe dɔmemegã bia tso esi be wòawɔ nu fitifiti aɖe. Togbɔ be enya be ne yegbe la dɔa ate ŋu age le ye si hã la, eɖe eme na eƒe dɔmemegãa be ele be yeaɖi anukware ahawɔ ɖe dukɔa ƒe se dzi, elabena esiae Mawu di tso esubɔlawo si.—Rom. 13:1-4; Heb. 13:18.\n2. Biabia kawo mee míadzro, eye nu ka tae?\n2 Nɔnɔme nyui kae nède dzesi le nɔvi etɔ̃awo ŋu? Ðewohĩ, ànya de dzesi nɔnɔme vovovowo abe dzinɔameƒo kple anukwareɖiɖi ene le wo ŋu. Ke hã, nɔnɔme nyui aɖe hã ɖe dzesi le wo katã ŋu—eyae nye fɔmaɖimaɖi. Wo ame etɔ̃a katã wɔ nuteƒe na Yehowa. Wo dometɔ ɖe sia ɖe gbe be yemada le Mawu ƒe nudidiwo dzi o. Nɔnɔme nyui si nye fɔmaɖimaɖi ye ʋã wo wowɔ nu nenema. Ðikeke mele eme o be, Yehowa kpɔ ŋudzedze ɖe wo dometɔ ɖe sia ɖe ŋu le nɔnɔme nyui sia si woɖe fia ta. Míawo hã míedi be míawɔ nu si adze mía Fofo si le dziƒo la ŋu. Eya ta, na míadzro biabia siawo me: Nu kae nye fɔmaɖimaɖi? Nu ka tae wòle be míanye fɔmaɖilawo? Eye aleke míawɔ ado ŋusẽ tame si míeɖo kplikpaa be míayi edzi alé míaƒe fɔmaɖimaɖi me ɖe asi le nɔnɔme sesẽwo me?\nNU KAE NYE FƆMAÐIMAÐI?\n3. (a) Nu kae nye fɔmaɖimaɖi? (b) Biblia me kpɔɖeŋu kawoe ate ŋu akpe ɖe mía ŋu míase nu si fɔmaɖimaɖi nye la gɔme?\n3 Aleke Mawu subɔlawo ɖea nɔnɔme nyui si nye fɔmaɖimaɖi fiana? Wowɔa esia to ale si woyia edzi lɔ̃a Yehowa tso dzi blibo me kple ale si wotsɔa wo ɖokuiwo nana Eyama bliboe me, eye esia wɔnɛ be wowɔa nu siwo dzea eŋu ɣeawokatãɣi. Bu ale si wozã nya fɔmaɖimaɖi le Biblia me ŋu kpɔ. Le Biblia me la, Hebrigbe me nya si gɔme woɖe be “fɔmaɖimaɖi” la fia: sɔsɔ bliboe, kpɔtsɔtsɔmanɔŋui alo nu si de le goawo katã me. Le kpɔɖeŋu me, Israel-viwo tsɔa lãwo saa vɔ na Yehowa, eye Sea bia be ele be lã siwo woazã la nasɔ bliboe. * (3 Mose 22:21, 22) Sea meɖe mɔ be Mawu ƒe amewo natsɔ lã aɖe si ƒe ata ŋe, lã ŋkuagbã, alo lã toɖeka atsɔ asa vɔe o; nenema kee mele be woatsɔ lã lédɔ hã asa vɔe o. Le Yehowa gbɔ la, ele vevie be lãa nasɔ bliboe, kpɔtsɔtsɔ naganɔ eŋu o, eye wòade le goawo katã me. (Mal. 1:6-9) Míate ŋu ase nu si tae Yehowa di be lãa nasɔ bliboe alo wòade pɛpɛpɛ la gɔme. Ne míeƒle atikutsetse aɖe la, míedina be eƒe akpa aɖeke navó o; ne míeƒle agbalẽ aɖe la, míedina be eƒe akpa aɖeke naɖe ɖa o; nenema kee ne míeƒle dɔwɔnu aɖe la, míedina be nu sia nu nade pɛpɛpɛ le eŋu. Míedina be nua nasɔ bliboe, kpɔtsɔtsɔ aɖeke naganɔ eŋu o, alo wòade le goawo katã me. Nenema tututue Yehowa hã dina be míalɔ̃ ye ahawɔ nuteƒe na ye. Edi be míalɔ̃ ye kple dzi blibo eye míawɔ nuteƒe na ye le goawo katã me.\n4. (a) Nu ka tae ame madeblibo ate ŋu alé fɔmaɖimaɖi me ɖe asi? (b) Le Psalmo 103:12-14 ƒe nya nu la, nu kae Yehowa bia tso mía si?\n4 Ðe wòle be míaƒo nya ta be ele be míanye ame deblibowo hafi míate ŋu alé fɔmaɖimaɖi me ɖe asia? Le nyateƒe me la, mía dometɔ aɖeke mede blibo o, eye míedaa vo zi geɖe. Gake, bu susu eve siwo tae mele be míasusui be ehiã be míade blibo hafi ate ŋu awɔ nuteƒe na Mawu o la ŋu kpɔ. Gbã la, Yehowa metsɔa eƒe susu ɖoa míaƒe vodadawo ŋu o. Eƒe Nya la gblɔ na mí be: “Oo Yah, ne vodadawo ŋue nèléa ŋku ɖo la, Oo Yehowa, anye ne ame kae ate ŋu anɔ te?” (Ps. 130:3) Enyae be míede blibo o, eye míenye nu vɔ̃ mewo; eye etsɔ kea mí dɔmenyotɔe. (Ps. 86:5) Evelia, Yehowa nya afi si míaƒe ŋutetewo se ɖo, eye mebiaa nu si gbɔ míaƒe ŋutete ŋu la tso mía si o. (Xlẽ Psalmo 103:12-14.) Ekema, gɔmesese ka nue wòdi be míasɔ bliboe, kpɔtsɔtsɔ naganɔ mía ŋu o, eye míade le goawo katã me le?\n5. Nu ka tae wòle be nɔnɔme nyui si nye lɔlɔ̃ nanɔ Yehowa subɔlawo si hafi woate ŋu alé fɔmaɖimaɖi me ɖe asi?\n5 Nu vevi si akpe ɖe Yehowa subɔlawo ŋu woalé fɔmaɖimaɖi me ɖe asi ye nye lɔlɔ̃. Ele be lɔlɔ̃ si le mía si na mía Fofo si le dziƒo la kple mía ɖokui tsɔtsɔ nɛ bliboe nakpɔtɔ anye esi sɔ bliboe, esi ŋu kpɔtsɔtsɔ aɖeke mele o, alo esi de le goawo katã me. Ne míaƒe lɔlɔ̃ na eyama kpɔtɔ le nenema le dodokpɔwo me gɔ̃ hã la, ekema, efia be míelé míaƒe fɔmaɖimaɖi me ɖe asi. (1 Kron. 28:9; Mat. 22:37) Gabu Ðasefo etɔ̃ siwo ŋu míeƒo nu tsoe le nyati sia ƒe gɔmedzedze la ŋu kpɔ. Nu ka tae wowɔ nu nenema ɖo? Ðe nɔvinyɔnuvia medi be yeakpɔ dzidzɔ le suku oa? Alo ɖe nɔviŋutsu ɖekakpuia di be woado ŋukpe ye le ʋɔtrua nua? Eye ɖe ƒome ƒe ta la di be dɔ nage le ye sia? Menye nenemae wòle kura o. Ke boŋ, wonyae be Yehowa di be yewoanɔ agbe ɖe yeƒe dzidzenu dzɔdzɔeawo nu, eye woƒe susu katã nɔ nu si woawɔ be woadze wo Fofo si le dziƒo ŋu la ŋu. Lɔlɔ̃ si le wo si nɛ la ʋã wo wotsɔ eƒe lɔlɔ̃nu wɔwɔ ɖo nɔƒe gbãtɔ le woƒe nyametsotsoa me. Woto esia me ɖee fia be yewolé yewoƒe fɔmaɖimaɖi me ɖe asi.\nNU SI TA WÒHIÃ BE MÍALÉ FƆMAÐIMAÐI ME ÐE ASI\n6. (a) Nu ka tae wòhiã be míalé fɔmaɖimaɖi me ɖe asi? (b) Aleke Adam kple Xawa do kpo nu le fɔmaɖimaɖi me léle ɖe asi gome?\n6 Nu ka tae wòle vevie be mí katã míalé fɔmaɖimaɖi me ɖe asi? Esia le vevie, elabena Satana tso Yehowa nu, eye etsɔ nya ɖe wò hã ŋuwò. Mawudɔla dzeaglã ma va zu Satana, alo “Tsitretsiɖeŋula,” le keke Eden-bɔa me ke. Egblẽ Yehowa ƒe ŋkɔ nyui la ŋu esi wòna wòdze abe ɖe Mawu nye Dziɖula vɔ̃ɖi ɖokuitɔdila maɖianukware ene. Nublanuitɔe la, Adam kple Xawa wɔ ɖeka kple Satana le eƒe aglãdzedze ɖe Yehowa ŋu me. (1 Mose 3:1-6) Mɔnukpɔkpɔ manyagblɔ su wo si le Eden-bɔa me be woana woƒe lɔlɔ̃ na Yehowa nasẽ ɖe edzi hafi. Gake esime Satana va te wo kpɔ la, woƒe lɔlɔ̃a menye esi de le goawo katã me o. Ɣeyiɣi aɖe megbe la, eva hiã be woakpɔ ŋuɖoɖo na biabia si nye: Ðe amegbetɔ aɖe ate ŋu ayi edzi awɔ nuteƒe na Yehowa Mawu le esi wòlɔ̃e ta? Ne míagblɔe bubui la, ɖe wòanya wɔ na amegbetɔwo be woalé woƒe fɔmaɖimaɖi me ɖe asia? Biabia sia fɔ ɖe te le Hiob gome.\n7. Le Hiob 1:8-11 ƒe nya nu la, aleke Yehowa se le eɖokui me tso Hiob ƒe fɔmaɖimaɖi ŋu, eye aleke Satana ya se le eɖokui me tso eƒe fɔmaɖimaɖi ŋu?\n7 Hiob nɔ agbe le ɣeyiɣi si me Israel-viwo nɔ Egipte la me. Le Hiob ƒe agbenɔɣi la, amegbetɔ aɖeke mewɔ nuteƒe na Mawu wòde etɔ nu o. Enye ame madeblibo abe míawo ke ene. Ewɔ vodadawo. Ke hã, Yehowa lɔ̃ Hiob ɖe eƒe fɔmaɖimaɖi ta. Anya nɔ eme be Satana nɔ alɔme ɖem le Yehowa ŋu xoxoxo be amegbetɔwo mate ŋu awɔ nuteƒe nɛ bliboe o. Eya ta, Yehowa gblɔ na Satana be nekpɔ ale si Hiob lé fɔmaɖimaɖi me ɖe asii ɖa. Hiob ƒe agbenɔnɔ katã ɖo kpe edzi be Satana nye aʋatsokala! Satana gblɔ na Yehowa be neɖe mɔ na ye ne yeado Hiob kpɔ. Yehowa ka ɖe exɔlɔ̃ Hiob dzi, eya ta, Eɖe mɔ na Satana be wòadoe kpɔ.—Xlẽ Hiob 1:8-11.\n8. Aleke Satana dze Hiob dzi?\n8 Satana nye tagbɔsẽla vɔ̃ɖi kple amewula. Eva dze Hiob dzi hegblẽ eƒe nunɔamesiwo dome, ewu eƒe subɔviwo, eye wògblẽ ŋkɔ nyui si le esi la ŋu. Edze Hiob ƒe ƒomea dzi hewu via malɔ̃nugbɔ ewoawo. Eyome, edze Hiob ŋutɔ dzi hegblẽ nu le eƒe lãmesẽ ŋu esi wòna ƒoƒoe vɔ̃ɖi aɖe va ƒo ɖe eŋu tso eƒe tame va se ɖe eƒe afɔƒome. Srɔ̃a tɔtɔ, eye wòxa nu vevie ale gbegbe be nu te ɖe edzi, eye wògblɔ na Hiob be negbe Mawu ne wòaku. Hiob ŋutɔ hã di vevie be yeaku, gake eyi edzi lé eƒe fɔmaɖimaɖi me ɖe asi goŋgoŋ. Emegbe, Satana gadze edzi le mɔ bubu nu. Fifia ya, eto Hiob ƒe zɔhɛ etɔ̃ aɖewo dzi. Ŋutsu mawo va nɔ Hiob gbɔ ŋkeke geɖe, gake womegblɔ akɔfanya aɖeke nɛ o. Ke boŋ, wohe nya ɖe eŋu dzimesesẽtɔe hegblɔ nya tɔamewo ɖe eŋu. Wogblɔ be, Mawu gbɔe eƒe fukpekpeawo tso eye Mawu metsɔ ɖeke le eƒe fɔmaɖimaɖi me o. Woƒe nyawo ɖee fia gɔ̃ hã be ame vɔ̃ɖie Hiob nye eye edze na vɔ̃ siwo va edzi!—Hiob 1:13-22; 2:7-11; 15:4, 5; 22:3-6; 25:4-6.\n9. Togbɔ be dodokpɔ sesẽwo va Hiob dzi hã la, nu kae wògbe be yemawɔ o?\n9 Aleke Hiob wɔ nui le fukpekpe mawo katã me? Hiob mede blibo o. Edo dziku heka mo na yeaɖi akɔfala mawo vevie, eye wògblɔ nya siwo dzi eya ŋutɔ va lɔ̃ ɖo emegbe be wonye nya tatrawo. Hiob te tɔ ɖe eya ŋutɔ ƒe dzɔdzɔenyenye dzi geɖe wu Mawu ƒe dzɔdzɔenyenye. (Hiob 6:3; 13:4, 5; 32:2; 34:5) Ke hã, esi Hiob nɔ nɔnɔme sesẽtɔ kekeake mawo me tom gɔ̃ hã la, egbe be yematrɔ megbe de Yehowa Mawu o. Egbe be yemaxɔ alakpaxɔlɔ̃ mawo ƒe alakpanyawo dzi ase o. Egblɔ be: “Nyemabu mi ame dzɔdzɔewoe gbeɖe o! Nyemaɖe asi le nye fɔmaɖimaɖi ŋu va se ɖe esime maku o!” (Hiob 27:5) Nya mawo ɖo kpe edzi be Hiob ɖoe kplikpaa be, nɔnɔme sesẽ ka kee ɖava ye dzi o, yeayi edzi awɔ nuteƒe na Mawu. Hiob gbe be yemana ta o; míawo hã míate ŋu awɔ nenema ke.\n10. Aleke nya si Satana tsɔ ɖe Hiob ŋu la ka wòe?\n10 Aleke nya si Satana tsɔ ɖe Hiob ŋu la ka wòe? Nya siwo Satana tsɔ ɖe Hiob ŋu la kee wòtsɔ ɖe mía dometɔ ɖe sia ɖe hã ŋu egbea. Ðeko wòle abe ɖe Satana le gbɔgblɔm na Yehowa Mawu tso ŋuwò be, mèlɔ̃e kple dzi blibo o, eye àdzudzɔ esubɔsubɔ ne nɔnɔme sesẽwo va dziwò, eye aleke kee nèɖawɔ nuteƒe na Yehowae o, ameŋkumenuwɔwɔ koe wònye ene! (Hiob 2:4, 5; Nyaɖ. 12:10) Aleke nya siawo na nèse le ɖokuiwò me? Ðe nya siawo meku dzi na wò vevie oa? Ke hã, de ŋugble le nya sia ŋu kpɔ: Yehowa ɖe mɔ na Satana be wòado wò nuteƒewɔwɔ akpɔ. Yehowa ka ɖe dziwò ale gbegbe be, ena mɔnukpɔkpɔ wɔnuku aɖe wò be nàkpe asi ɖe eŋu be woaklo nu le Satana dzi be aʋatsokalae wònye. Yehowa ka ɖe dziwò be àte ŋu alé wò fɔmaɖimaɖi me ɖe asi, eye edo ŋugbe be yeakpe ɖe ŋuwò nàwɔ esia. (Heb. 13:6) Mɔnukpɔkpɔ ka gbegbee nye esi wònye na mí be xexea me katã ƒe Dziɖulagã la ka ɖe mía dzi! Èkpɔ ale si gbegbe fɔmaɖimaɖi me léle ɖe asi ƒe nyaa le veviea? Ekpena ɖe mía ŋu be míegbea Satana ƒe alakpanyawo eye míeʋlia mía Fofo ƒe ŋkɔ nyui la ta heɖenɛ fiana be míelɔ̃ ɖe edzi be mɔ si nu wòɖua dzi le lae nye nyuitɔ. Afɔ kawoe míate ŋu aɖe be míatu nɔnɔme nyui sia si le vevie ŋutɔ la ɖo?\nAFƆ SIWO MÍAÐE BE MÍALÉ FƆMAÐIMAÐI ME ÐE ASI LE ƔEYIƔI SIAWO ME\n11. Nu kae míate ŋu asrɔ̃ tso Hiob gbɔ?\n11 Satana le Mawu ƒe amewo dzi dzem vevie le ‘ŋkeke mamlɛ’ sesẽ siawo me wu tsã. (2 Tim. 3:1) Le ɣeyiɣi doblukɔ sia me la, nu kae míate ŋu awɔ be míado ŋusẽ mía ɖokuiwo ale be míayi edzi alé fɔmaɖimaɖi me ɖe asi? Míate ŋu asrɔ̃ nu geɖe tso Hiob gbɔ. Hafi dodokpɔwo nava Hiob dzi la, elé eƒe fɔmaɖimaɖi me ɖe asi zi gbɔ zi geɖe xoxo. Bu nu vevi etɔ̃ siwo míate ŋu asrɔ̃ tso egbɔ, siwo ate ŋu akpe ɖe mía ŋu míado ŋusẽ mía ɖokuiwo ale be míayi edzi alé fɔmaɖimaɖi me ɖe asi la ŋu kpɔ.\nAfɔ kawoe míate ŋu aɖe be míado ŋusẽ mía ɖokuiwo ale be míayi edzi alé fɔmaɖimaɖi me ɖe asi? (Kpɔ memama 12 lia) *\n12. (a) Abe ale si Hiob 26:7, 8, 14 ɖee fia ene la, nu kae Hiob wɔ si kpe ɖe eŋu wòkpɔ Yehowa ƒe gãnyenye wɔnuku la dze sii si na wòde bubu deto eŋu? (b) Afɔ kae míate ŋu aɖe be Mawu ƒe gãnyenye wɔnuku la nawɔ dɔ ɖe mía dzi?\n12 Hiob na lɔlɔ̃ si le esi na Mawu la gasẽ ɖe edzi esi wòɖe afɔ siwo kpe ɖe eŋu wòkpɔ Yehowa ƒe gãnyenye wɔnuku la dze sii. Hiob di ɣeyiɣi de ŋugble le Yehowa ƒe nuwɔwɔ wɔnukuwo ŋu. (Xlẽ Hiob 26:7, 8, 14.) Esi wòde ŋugble le anyigbaa, dziŋgɔlia, alilikpowo, kple dziɖegbe ŋu la, ewɔ dɔ ɖe edzi ale gbegbe, ke hã, ekpɔe be yemenya nu boo aɖeke tso Yehowa ƒe nuwɔwɔ gbogbo manyaxlẽawo ŋu o. Ede asixɔxɔ gã Yehowa ƒe nyawo hã ŋu. Hiob gblɔ be: “Medzra eƒe numenyawo ɖo nyuie.” (Hiob 23:12) Yehowa ƒe amenyenye wɔ dɔ ɖe Hiob dzi ale gbegbe eye edea bubu deto Yehowa ŋu. Hiob lɔ̃ Fofoa si le dziƒo la eye wòdina be yeawɔ nu si dzea eŋu. Esia wɔe be tame si Hiob ɖo kplikpaa be yealé yeƒe fɔmaɖimaɖi me ɖe asi la gasẽ ɖe edzi. Ele be míawo hã míasrɔ̃ Hiob ƒe kpɔɖeŋua. Míenya nu geɖe tso Yehowa ƒe nuwɔwɔ wɔnukuawo ŋu wu Hiob ŋɔli me tɔwo. Eye Biblia bliboa si tso Mawu ƒe gbɔgbɔ me, si ate ŋu akpe ɖe mía ŋu míanya ame si tututu Yehowa nye la hã le mía si. Nu sia nu si míesrɔ̃na ate ŋu akpe ɖe mía ŋu be míakpɔ eƒe gãnyenye wɔnuku la adze sii. Ne míekpɔ Yehowa ƒe gãnyenye wɔnuku la dze sii eye míedea bubu eya amea ŋu la, esia aʋã mí míalɔ̃e ahaɖo toe, eye esia hã ana didi vevi si le mía me be míalé míaƒe fɔmaɖimaɖi me ɖe asi la nagasẽ ɖe edzi.—Hiob 28:28.\nMíate ŋu ado ŋusẽ mía ɖokuiwo be míayi edzi alé fɔmaɖimaɖi me ɖe asi ne míetsria amamaɖeɖenuwɔnawo kpɔkpɔ (Kpɔ memama 13 lia) *\n13-14. (a) Abe ale si wòdze le Hiob 31:1 ene la, aleke Hiob ɖee fia be yenye toɖola? (b) Aleke míate ŋu asrɔ̃ Hiob ƒe kpɔɖeŋua?\n13 Ale si Hiob ɖo to Mawu le nu sia nu me la do ŋusẽe wòlé eƒe fɔmaɖimaɖi me ɖe asi. Hiob nyae be fɔmaɖimaɖi me léle ɖe asi bia be ame naɖo to Yehowa. Le nyateƒe me la, ɣesiaɣi si míeɖo to Yehowa la, esia nana ale si míeɖoe kplikpaa be míalé fɔmaɖimaɖi me ɖe asi la gasẽna ɖe edzi. Hiob ku kutri vevie ɖo to Mawu gbe sia gbe. Le kpɔɖeŋu me, eɖɔ ŋu ɖo le ale si wòwɔa nu ɖe nyɔnuwo ŋu la me. (Xlẽ Hiob 31:1.) Esi srɔ̃ le esi ta la, enyae be mesɔ be yeana nyɔnu bubu aɖeke ƒe nu nalé dzi na ye to vovo na yesrɔ̃ o. Egbea, xexe si me míele la tsɔa gbɔdɔnuwɔna vovovowo ɖoa mía ŋkume tsɔ tea mí kpɔna. Abe Hiob ene la, ɖe míawo hã míagbe be míagana míaƒe ŋku nanɔ ame si menye mía srɔ̃ o la ŋu madzemadzee oa? Ðe míawo hã míagbe be míagakpɔ amamaɖefotowo o, afi ka kee wòɖadze le oa? (Mat. 5:28) Ne míeɖua mía ɖokui dzi alea gbe sia gbe la, esia ana míado ŋusẽ mía ɖokuiwo be míayi edzi awɔ nuteƒe.\nMíate ŋu ado ŋusẽ mía ɖokuiwo be míayi edzi alé fɔmaɖimaɖi me ɖe asi ne míedana sɔna le ale si míebua ŋutilãmenuwoe me (Kpɔ memama 14 lia) *\n14 Hiob ɖo to Yehowa le ale si wòbu ŋutilãmenuwoe hã me. Hiob de dzesii be, ne yeɖo ŋu ɖe yeƒe nunɔamesiwo ŋu la, esia anye vodada gã si dze na tohehe. (Hiob 31:24, 25, 28) Egbea, xexe si me míele la me tɔwo dia ŋutilãmenu vivivo. Ne míedze agbagba da sɔ le ale si míebua ga kple ŋutilãmenuwoe gome abe ale si Biblia ɖo aɖaŋu na mí ene la, esia ana tame si míeɖo kplikpaa be míayi edzi alé fɔmaɖimaɖi me ɖe asi la me nagasẽ ɖe edzi.—Lod. 30:8, 9; Mat. 6:19-21.\nMíate ŋu ado ŋusẽ mía ɖokuiwo be míayi edzi alé fɔmaɖimaɖi me ɖe asi ne míenana míaƒe susu nɔa míaƒe mɔkpɔkpɔa dzi ɣeawokatãɣi (Kpɔ memama 15 lia) *\n15. (a) Teƒeɖoɖo kae Hiob nɔ mɔ kpɔm na si wɔe be wòte ŋu yi edzi lé fɔmaɖimaɖi me ɖe asi? (b) Ne míena Yehowa ƒe ŋugbedodowo le susu me na mí la, nu ka tae esia ate ŋu akpe ɖe mía ŋu?\n15 Enɔ susu me na Hiob be Mawu aɖo eteƒe na ye, eye esia na wòyi edzi lé eƒe fɔmaɖimaɖi me ɖe asi. Eka ɖe edzi be Mawu tsɔ ɖe le yeƒe fɔmaɖimaɖi me. (Hiob 31:6) Togbɔ be Hiob nɔ dodokpɔ sesẽwo me tom hã la, eka ɖe edzi be Yehowa ava ɖo eteƒe na ye mlɔeba. Ðikeke mele eme o be kakaɖedzi ma kpe ɖe eŋu wòlé eƒe fɔmaɖimaɖi me ɖe asi goŋgoŋ. Yehowa kpɔ dzidzɔ ɖe ale si Hiob lé fɔmaɖimaɖi me ɖe asii la ŋu ale gbegbe be eɖo eteƒe nɛ le agbɔsɔsɔ gã aɖe me, togbɔ be egakpɔtɔ nye ame madeblibo gɔ̃ hã! (Hiob 42:12-17; Yak. 5:11) Eye teƒeɖoɖo wɔnuku bubuwo agava su Hiob si le etsɔme. Ðe nèka ɖe edzi bliboe be ne èlé fɔmaɖimaɖi me ɖe asi la, Yehowa aɖo eteƒe na wòa? Míaƒe Mawu la metrɔ o. (Mal. 3:6) Ne míeɖoa ŋku edzi be míaƒe fɔmaɖimaɖi me léle ɖe asi le vevie na Yehowa eye wòdea asixɔxɔ gã eŋu la, míate ŋu alé míaƒe mɔkpɔkpɔ wɔnuku la me ɖe asi sesĩe.—1 Tes. 5:8, 9.\n16. Nu kae wòle be míaɖo kplikpaa be míawɔ?\n16 Ðoe kplikpaa be yemaɖe asi le yeƒe fɔmaɖimaɖi ŋu gbeɖe o! Ɣeaɖewoɣi la, ate ŋu adzɔ be nàse le ɖokuiwò me be ye ɖeka koe le agbagba dzem be yealé fɔmaɖimaɖi me ɖe asi, gake nyae be menye wò ɖeka koe o. Ɣesiaɣi si nèlé wò fɔmaɖimaɖi me ɖe asi la, nyae be nuteƒewɔla miliɔn geɖe siwo le xexea me godoo, siwo léa fɔmaɖimaɖi me ɖe asi la hã le ewɔm nenema ke. Woabu wò hã akpe ɖe ŋutsu kple nyɔnu xɔsetɔ siwo lé fɔmaɖimaɖi me ɖe asi le blema esime wodze ŋgɔ ku gɔ̃ hã la ŋu. (Heb. 11:36-38; 12:1) Neva eme be mí katã míaɖoe kplikpaa anɔ agbe wòawɔ ɖeka kple nya siwo Hiob gblɔ, esi wògblɔ be: ‘Nyemaɖe asi le nye fɔmaɖimaɖi ŋu o!’ Eye neva eme be míaƒe fɔmaɖimaɖi nahe ŋutikɔkɔe vɛ na Yehowa!\nNu kae nye fɔmaɖimaɖi?\nNu ka tae wòle be nànye fɔmaɖila?\nAleke nàwɔ ado ŋusẽ ɖokuiwò ale be nàyi edzi alé wò fɔmaɖimaɖi me ɖe asi?\nHADZIDZI 124 Míawɔ Nuteƒe Ðaa\n^ mm. 5 Nu kae nye fɔmaɖimaɖi? Nu ka tae Yehowa dea asixɔxɔ nɔnɔme nyui sia ŋu le esubɔlawo ŋu? Nu ka tae fɔmaɖimaɖi le vevie na mía dometɔ ɖe sia ɖe? Nyati sia akpe ɖe mía ŋu míakpɔ ale si Biblia ɖo nyabiase siawo ŋui. Akpe ɖe mía ŋu hã be míakpɔ afɔ siwo wòle be míaɖe be míado ŋusẽ mía ɖokuiwo, ale be míayi edzi awɔ nuteƒe na Mawu gbe sia gbe. Esia ana Yehowa nayra mí geɖe.\n^ mm. 3 Hebrigbe me nya si gɔme woɖe be “sɔ bliboe” le lãwo gome la do ƒome kple nya “fɔmaɖimaɖi” si wozãna na amegbetɔwo.\n^ mm. 50 NU SI LE EDZI YIM LE NƆNƆMETATAA ME: Hiob si nye vifofo si metsi boo o lae nye ema kple viawo dometɔ aɖewo; ele nu fiam wo tso Yehowa ƒe nuwɔwɔ wɔnukuawo ŋu.\n^ mm. 52 NU SI LE EDZI YIM LE FOTOA ME: Nɔviŋutsu aɖe gbe be yemawɔ ɖeka kple yeƒe dɔwɔhatiwo ne yewoakpɔ amamaɖeɖenuwɔnawo o.\n^ mm. 54 NU SI LE EDZI YIM LE FOTOA ME: Esi ŋutsu aɖe le eƒom ɖe Nɔviŋutsu aɖe nu be wòaƒle television gã si xɔ asi ŋutɔ evɔ menye ɖe wòhiãe o eye ga hã mele esi wòaƒlee o la, egbe.\n^ mm. 56 NU SI LE EDZI YIM LE FOTOA ME: Nɔviŋutsu aɖe di ɣeyiɣi le ŋugble dem le Paradiso mɔkpɔkpɔa ŋu hele gbe dom ɖa tso eŋu.\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 2019


Nazãbubu—Xexea Me Godoo Ƒe Kuxie\nGBE BUBU Afrikaans Albanian Amharic Arabic Armenian Armenian (West) Aymara Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Lingala Lithuanian Luo Malagasy Mizo Moore Myanmar Ngabere Norwegian Nzema Oromo Ossetian Papiamento (Aruba) Polish Portuguese Quechua (Bolivia) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nNYATI SI LE AKPAA DZI: XEXE SI ME NAZÃBUBU MANƆ O—ƔEKAƔIE WÒAVA?\nWOWƆ nu madzɔmadzɔwo ɖe Jonathan si wodzi le Amerika gake edzilawo nye Koreatɔwo la ŋu le eƒe ɖevime. Esi wònɔ tsitsim la, edi be yeanɔ teƒe aɖe si womabu nazã ɖe ye ŋu le yeƒe dzedzeme alo le esi yenye Korea vidzidzi ta o. Eva zu ɖɔkta le du aɖe si le Alaska ƒe dziehe, le United States, afi si eƒe dzedzeme ɖi dɔnɔ siwo gbɔ wòkpɔna la dometɔ geɖe tɔ le. Enɔ mɔ kpɔm be ɖewohĩ Artik Nuto ma si me fa miamiamia la me nɔnɔ anɔ bɔbɔe na ye wu tenɔnɔ ɖe nazãbubu ƒe fuɖenamewo nu.\nEƒe mɔkpɔkpɔa nu yi keŋkeŋ gbe ɖeka esime wònɔ nyɔnu aɖe si xɔ ƒe 25 la gbɔ kpɔm le kɔdzi. Esi nyɔnua nyɔ tso ɖi me la, ekpɔ Jonathan ƒe mo hegblɔ gbɔɖiamenya aɖe si ɖe ale si gbegbe wòlé fu Koreatɔwoe la fia. Dzivenya sia na Jonathan kpɔe be agbagba siwo katã yedze be yeʋu heva le ame siwo alɔ̃ yeƒe nya dome la mete ŋu na yesi le amewo ƒe nazãbubu ɖe ye ŋu nu o.\nNu si me Jonathan to la ɖo kpe nyateƒenya wɔnublanui aɖe dzi. Amewo bua nazã ɖe ame bubuwo ŋu le xexea ƒe akpa sia akpa. Edze abe afi sia afi si amewo nya le ko la, nazãbubu hã le afi ma ene.\nTogbɔ be ame akpa gãtɔ ƒoa nu tsia tre ɖe nazãbubu ŋu hã la, exɔ aƒe ɖi ale gbegbe. Esia wɔ mo yaa ŋutɔ. Aleke wòdzɔe be nu si ame geɖe buna be menyo o la xɔ aƒe ɖi alea? Edze ƒãa be ame siwo kpɔe be nazãbubu menyo o la dometɔ geɖe metea ŋu dea dzesii be yewo ŋutɔwo yewobua nazã ɖe ame bubuwo ŋu o. Ðe wòate ŋu anye be aleae wòle le wò hã gowòmea? Aleke nàɖo nya sia ŋui?\nNU KAE NYE NAZÃBUBU?\nNumekulawo le avutri gbãm be yewoaɖe nu si nazãbubu nye gɔme. Ame aɖewo be enye “nu manyomanyo wɔwɔ ɖe ame ŋu alo fuléle ame le to si me tɔ wònye ko ta.” Ame bubuwo gblɔna be “esi amewo menya ame ƒomevi mawo nyuie” o tae “wobua nazã ɖe wo ŋu” ɖo. Aleke kee wòɖale o, amewo bua nazã ɖe ame ŋu le amea ƒe ŋutigbalẽ ƒe amadede, eƒe lolome, ne ŋutsu alo nyɔnue wònye, gbe si wòdona, eƒe subɔsubɔha, alo nu bubu si me wòdze abe eto vovo le ene ta.\nNYA SIA KA AME SIA AME\nMíenyae alo míeɖanyae o, esesẽna be míade dzesii nenye be míebua nazã ɖe ame bubuwo ŋu le mɔ aɖe nu le míaƒe dzi me. Biblia ɖe nu si tae wòle alea la me esi wògblɔ be: “Ame ƒe dzi la, alakpatɔ wònye wu nuwo katã.” (Yeremiya 17:9) Eya ta ate ŋu adzɔ be míable mía ɖokui ahasusu be míelɔ̃ ame ƒomevi ɖe sia ɖe. Alo míate ŋu aƒo nya ta be mía tɔ dzɔ le susu aɖewo ta be míagalɔ̃ ame ƒomevi aɖewo ƒe nya o.\nAleke nàse le ɖokuiwò me ne èva ɖo nɔnɔme sia tɔgbi me?\nMíawɔ kpɔɖeŋu aɖe si akpe ɖe mía ŋu míakpɔ ale si gbegbe wòsesẽ be míanya ne míebua nazã ɖe ame bubuwo ŋu loo alo míebua nazã o. Bu nya sia ŋu kpɔ: Tsɔe be wò ɖeka èle zɔzɔm le zã me. Kasia èkpɔ ŋutsu eve siwo mèkpɔ kpɔ o la zɔ gbɔna gbɔwò. Ŋutsuawo dzɔ tsu, eye edze abe wo dometɔ ɖeka lé nane ɖe asi ene.\nÐe wòawɔ na wò be ŋutsu mawo ɖo vɔ̃ ɖe ye ŋua? Ele eme be nu siwo me nèto va yi la ate ŋu ana nàkpɔe be ele be yeaɖɔ ŋu ɖo ya, gake le nyateƒe me la, ɖe wòsɔ be nàxa ɖe nu mawo ta aƒo nya ta be ŋutsu eve mawo ɖo vɔ̃ ɖe ye ŋua? Nyabiase si akpe ɖe mía ŋu míadzro mía ɖokui me nyuie wue nye, Ame ƒomevi alo to ka me tɔwoe nàsusu be ŋutsuawo nye? Ale si nàɖo nya sia ŋui la ate ŋu aɖe nu si le dzi me na wò la afia. Ate ŋu afia be nazãbubu ɖa azi ɖe dzi me na wò xoxo.\nNe míato nyateƒe na mía ɖokui la, ele be míalɔ̃ ɖe edzi be mí katã míebua nazã ɖe ame bubuwo ŋu le mɔ aɖe nu va se ɖe afi aɖe ya teti. Biblia gɔ̃ hã he susu yi nazãbubu aɖe si bɔ ŋutɔ la dzi esi wògblɔ be: “Gotagomedzedzemee amewo kpɔna tsɔ drɔ̃a ʋɔnu ame bubuwo.” (1 Samuel 16:7, Contemporary English Version) Esi wònye be mí amegbetɔwo míelɔ̃a nazãbubu ɖe ame bubuwo ŋu eye emetsonuwo gblẽa nu zi geɖe ta la, ɖe mɔkpɔkpɔ li be míate ŋu ava ɖu nazãbubu dzi alo adzudzɔe keŋkeŋua? Eye ɖe ɣeyiɣi aɖe ava si nazãbubu nu ayi keŋkeŋ le xexea me godooa?\nNAZÃBUBU XƆ AƑE ÐE XEXEA ME GODOO\nCanada: “Togbɔ be [dukɔa] na gome ame ƒomevi ɖe sia ɖe eye wowɔ se kple ɖoɖo geɖewo be woatsɔ akpɔ to vovovo me tɔwo ƒe gomenɔamesiwo ta hã la, vovototodedeameme gakpɔtɔ nye hadomekuxi gã aɖe.”—Amnesty International ƒe nyatakaka tso Canada ŋu, le ƒe 2012 me.\nEurope: “Europatɔ 48 le alafa me xɔe se be yewoƒe dukɔa mele nu gobi aɖeke wɔm be woatsɔ akpɔ vovototodedeameme ƒe kuxia gbɔ o.”—Intolerance, Prejudice and Discrimination: A European Report, 2011.\nAfrica: “Nyɔnuwo tafatafa kple ŋutasesẽ le wo ŋu gaxɔ aƒe ɖe dukɔ geɖe me kokoko.”—Amnesty International Report 2012.\nNepal: “Wotafaa ame siwo woyɔna be Dalit-wo (alo “ame nyɔŋuwo”) la vevie le dukɔ sia me, vevietɔ le ganyawo, hadomenuwɔnawo kple gbe sia gbe nuwɔna bubuwo me.”—Human Rights Watch World Report, 2012.\nƔedzeƒe Europa: “Wobua fɔ Roma ɣedzeƒe Europatɔwo madzemadzee le duta hewɔa ŋlɔmi le wo ŋu le woawo ŋutɔwo wo de, eye dunyahela aɖeke medi be yeakpɔ woƒe kuxia gbɔ o.”—The Economist, September 4, 2010.